CELEX: 42019X1723
Language: el
Date: 2019-10-18 00:00:00
Title: Κανονισμός αριθ. 17 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση οχημάτων όσον αφορά τα καθίσματα, τις αγκυρώσεις τους και τα προσκέφαλα 2019/1723

18.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 266/1
               
            
         Μόνο τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το διεθνές δημόσιο δίκαιο. Το καθεστώς και η ημερομηνία έναρξης ισχύος του παρόντος κανονισμού διευκρινίζονται στην τελευταία έκδοση του εγγράφου της ΟΕΕ/ΗΕ TRANS/WP.29/343, το οποίο διατίθεται στη διεύθυνση: http://www.unece.org/trans/main/wp29/wp29wgs/wp29gen/wp29fdocstts.html
         Κανονισμός αριθ. 17 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση οχημάτων όσον αφορά τα καθίσματα, τις αγκυρώσεις τους και τα προσκέφαλα 2019/1723
         Ενσωματώνει όλο το έγκυρο κείμενο έως:
         τη σειρά τροποποιήσεων 09 — Ημερομηνία έναρξης ισχύος: 28 Μαΐου 2019
         ΠΕΡΙΕΧΟΜΕΝΑ
         ΚΑΝΟΝΙΣΜΟΣ
         
                     1.
                  
                  Πεδίο εφαρμογής
                  
               
                     2.
                  
                  Ορισμοί
                  
               
                     3.
                  
                  Αίτηση για έγκριση
                  
               
                     4.
                  
                  Έγκριση
                  
               
                     5.
                  
                  Απαιτήσεις
                  
               
                     6.
                  
                  Δοκιμές
                  
               
                     7.
                  
                  Συμμόρφωση της παραγωγής
                  
               
                     8.
                  
                  Κυρώσεις σε περίπτωση μη συμμόρφωσης της παραγωγής
                  
               
                     9.
                  
                  Τροποποίηση του τύπου του οχήματος και επέκταση έγκρισης όσον αφορά τα καθίσματα, τις αγκυρώσεις τους και/ή τα προσκέφαλά τους
                  
               
                     10.
                  
                  Οριστική παύση της παραγωγής
                  
               
                     11.
                  
                  Οδηγίες χρήσης
                  
               
                     12.
                  
                  Ονομασίες και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης και των αρχών έγκρισης τύπου
                  
               
                     13.
                  
                  Μεταβατικές διατάξεις
                  
               ΠΑΡΑΡΤΗΜΑΤΑ
         
                     1.
                  
                  Κοινοποίηση
                  
               
                     2.
                  
                  Διατάξεις του σήματος έγκρισης
                  
               
                     3.
                  
                  Διαδικασία για τον προσδιορισμό του σημείου «Η» και της πραγματικής γωνίας του κορμού για τις θέσεις καθημένων στα μηχανοκίνητα οχήματα
                  
               
                     4.
                  
                  Προσδιορισμός του ύψους και του πλάτους των προσκεφάλων
                  
               
                     5.
                  
                  Λεπτομέρειες για τις γραμμές και τις μετρήσεις που λαμβάνονται κατά τη διάρκεια των δοκιμών
                  
               
                     6.
                  
                  Διαδικασία δοκιμής με σκοπό την εξακρίβωση της διασποράς ενέργειας
                  
               
                     7.
                  
                  Μέθοδος δοκιμής της αντοχής των αγκυρώσεων των καθισμάτων και των συστημάτων ρύθμισης, ασφάλισης και μετατόπισης
                  
               
                     8.
                  
                  Προσδιορισμός της διάστασης «a» των κενών των προσκεφάλων
                  
               
                     9.
                  
                  Διαδικασία δοκιμής για διατάξεις που προορίζονται να προστατεύουν τους επιβάτες από τη μετακίνηση αποσκευών
                  
               1.   ΠΕΔΙΟ ΕΦΑΡΜΟΓΗΣ
         Ο παρών κανονισμός εφαρμόζεται:
         
                     α)
                  
                  
                     Σε οχήματα των κατηγοριών M1 και N (1) για την αντοχή των καθισμάτων και των αγκυρώσεών τους και για τα προσκέφαλά τους·
                  
               
                     β)
                  
                  
                     Σε οχήματα των κατηγοριών M2 και M3 (1) όσον αφορά τα καθίσματα που δεν καλύπτονται από τον κανονισμό 80, για την αντοχή των καθισμάτων και των αγκυρώσεών τους και για τα προσκέφαλά τους·
                  
               
                     γ)
                  
                  
                     Σε οχήματα της κατηγορίας M1 για τον σχεδιασμό των οπίσθιων μερών των ερεισινώτων και τον σχεδιασμό των διατάξεων που προορίζονται να προστατεύουν τους επιβάτες από τον κίνδυνο που οφείλεται στη μετακίνηση αποσκευών σε μετωπική σύγκρουση.
                  
               Δεν εφαρμόζεται στα οχήματα για τα καθίσματα που βλέπουν προς τα πλάγια (πλευρικά καθίσματα) ή προς τα πίσω ή τα προσκέφαλα που είναι προσαρμοσμένα στα καθίσματα αυτά.
         2.   ΟΡΙΣΜΟΙ
         Για τους σκοπούς του παρόντος κανονισμού, ισχύουν οι ακόλουθοι ορισμοί:
         2.1.   «Έγκριση οχήματος»: η έγκριση ενός τύπου οχήματος όσον αφορά την αντοχή των καθισμάτων και των αγκυρώσεών τους, το σχέδιο των οπίσθιων τμημάτων των ερεισινώτων και τα χαρακτηριστικά των προσκεφάλων τους·
         2.2.   «Τύπος οχήματος»: κατηγορία μηχανοκίνητων οχημάτων που δεν παρουσιάζουν μεταξύ τους ουσιαστικές διαφορές ως προς:
         2.2.1.   Τη δομή, το σχήμα, τις διαστάσεις, τα υλικά και τη μάζα των καθισμάτων, αν και τα καθίσματα μπορεί να διαφέρουν ως προς το υλικό κάλυψης και το χρώμα· οι διαφορές που δεν υπερβαίνουν το 5 τοις εκατό της μάζας του εγκεκριμένου τύπου καθίσματος δεν θεωρούνται σημαντικές·
         2.2.2.   Τον τύπο και τις διαστάσεις των συστημάτων ρύθμισης, μετατόπισης και ασφάλισης του ερεισινώτου, του καθίσματος και των τμημάτων τους·
         2.2.3.   Τον τύπο και τις διαστάσεις των αγκυρώσεων του καθίσματος·
         2.2.4.   Τις διαστάσεις, το πλαίσιο, τα υλικά και την επενδυτική πλήρωση των προσκεφάλων, αν και μπορεί να διαφέρουν ως προς το χρώμα και το υλικό κάλυψης·
         2.2.5.   Τον τύπο και τις διαστάσεις των εξαρτημάτων του προσκεφάλου και τα χαρακτηριστικά του μέρους του οχήματος στο οποίο στερεώνεται το προσκέφαλο, στην περίπτωση χωριστών προσκεφάλων·
         2.3.   «Κάθισμα»: κατασκευή που μπορεί να είναι αναπόσπαστο ή μη μέρος της δομής οχήματος, πλήρης με τα σχετικά παρελκόμενα, προοριζόμενη για να κάθεται ένας ενήλικος. Ανάλογα με τον προσανατολισμό του, το κάθισμα ορίζεται ως εξής:
         2.3.1.   «Κάθισμα που βλέπει προς τα εμπρός»: κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς το εμπρόσθιο μέρος του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία μικρότερη από + 10 ° ή - 10 ° με το κατακόρυφο επίπεδο συμμετρίας του οχήματος·
         2.3.2.   «Κάθισμα που βλέπει προς τα πίσω»: κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς το οπίσθιο μέρος του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία μικρότερη από + 10 ° ή - 10 ° με το κατακόρυφο επίπεδο συμμετρίας του οχήματος·
         2.3.3.   «Πλευρικό κάθισμα»: κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς τα πλάγια του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία 90 ° (± 10 °) με το κατακόρυφο επίπεδο συμμετρίας του οχήματος·
         2.4.   «Πάγκος καθισμάτων»: πλήρης κατασκευή με τα σχετικά παρελκόμενα, προοριζόμενη για να κάθονται περισσότεροι από έναν ενήλικοι·
         2.5.   «Αγκύρωση»: το σύστημα στερέωσης του συνόλου του καθίσματος στη δομή του οχήματος, περιλαμβανομένων των σχετικών τμημάτων της δομής του οχήματος·
         2.6.   «Σύστημα ρύθμισης»: ο μηχανισμός που επιτρέπει τη ρύθμιση του καθίσματος ή των τμημάτων του σε θέση προσαρμοσμένη στη μορφολογία του καθήμενου επιβάτη. Αυτός ο μηχανισμός ρύθμισης δύναται να επιτρέπει ιδίως:
         2.6.1.   Διαμήκη μετατόπιση·
         2.6.2.   Μετατόπιση καθ’ ύψος·
         2.6.3.   Γωνιακή μετατόπιση·
         2.7.   «Σύστημα μετατόπισης»: μηχανισμός που επιτρέπει μετατόπιση και/ή περιστροφή του καθίσματος ή ενός των τμημάτων του, χωρίς σταθερή ενδιάμεση θέση, για να διευκολύνει την πρόσβαση των επιβατών στον χώρο πίσω από το εν λόγω κάθισμα·
         2.8.   «Σύστημα ασφάλισης»: μηχανισμός που εξασφαλίζει τη σταθεροποίηση σε θέση χρήσης του καθίσματος και των τμημάτων του·
         2.9.   «Πτυσσόμενο κάθισμα»: κάθισμα το οποίο κανονικά βρίσκεται σε σύμπτυξη, μπορεί να το χειριστεί κανείς εύκολα και προορίζεται για περιστασιακή χρήση από επιβάτη·
         2.10.   «Εγκάρσιο επίπεδο»: κατακόρυφο επίπεδο που είναι κάθετο προς το μέσο διάμηκες επίπεδο του οχήματος·
         2.11.   «Διάμηκες επίπεδο»: επίπεδο παράλληλο με το μέσο διάμηκες επίπεδο του οχήματος·
         2.12.   «Προσκέφαλο»: διάταξη σκοπός της οποίας είναι να περιορίσει την προς τα πίσω μετατόπιση της κεφαλής ενήλικου επιβάτη σε σχέση προς τον κορμό του, έτσι ώστε να ελαττωθεί, σε περίπτωση ατυχήματος, ο κίνδυνος τραυματισμού των αυχενικών σπονδύλων·
         2.12.1.   «Ενσωματωμένο προσκέφαλο»: προσκέφαλο που σχηματίζεται από το άνω μέρος του ερεισινώτου. Τα προσκέφαλα που καλύπτονται από τους ορισμούς των σημείων 2.12.2 ή 2.12.3 κατωτέρω, αλλά τα οποία μπορούν να αποσπαστούν από το κάθισμα ή από τη δομή του οχήματος μόνο με τη χρήση εργαλείων ή με τη μερική ή την πλήρη αφαίρεση του καλύμματος του καθίσματος, εμπίπτουν στον παρόντα ορισμό·
         2.12.2.   «Αποσπώμενο προσκέφαλο»: προσκέφαλο που αποτελείται από ένα συστατικό μέρος που μπορεί να αποσπαστεί από το κάθισμα και είναι σχεδιασμένο για εισαγωγή και θετική συγκράτηση στη δομή του ερεισινώτου·
         2.12.3.   «Χωριστό προσκέφαλο»: προσκέφαλο που αποτελείται από ένα συστατικό μέρος χωριστό από το κάθισμα, σχεδιασμένο για εισαγωγή και/ή θετική συγκράτηση στη δομή του οχήματος·
         2.13.   «Σημείο R»: το σημείο αναφοράς θέσης καθημένου, όπως ορίζεται στο παράρτημα 3 προσάρτημα 3 του παρόντος κανονισμού·
         2.14.   «Γραμμή αναφοράς»: η γραμμή επί του ανδρεικέλου που αναπαράγεται στο παράρτημα 3 προσάρτημα 1 σχήμα 1 του παρόντος κανονισμού·
         2.15.   «Σύστημα διαχωρισμού»: μέρη ή συσκευές οι οποίες, επιπλέον των ερεισινώτων, προορίζονται να προστατεύουν τους επιβάτες από μετατοπιζόμενες αποσκευές· συγκεκριμένα, ένα σύστημα διαχωρισμού μπορεί να αποτελείται από δίχτυ ή δικτυωτό σύρμα τοποθετημένο πάνω από το επίπεδο των ερεισινώτων στην όρθια ή στη διπλωμένη θέση τους. Τα προσκέφαλα που τοποθετούνται ως συνήθης εξοπλισμός για οχήματα εφοδιασμένα με τέτοια μέρη ή συσκευές θεωρούνται και αυτά μέρη του συστήματος διαχωρισμού. Ωστόσο, ένα κάθισμα εξοπλισμένο με προσκέφαλο δεν θεωρείται αφ’ εαυτού σύστημα διαχωρισμού.
         3.   ΑΙΤΗΣΗ ΕΓΚΡΙΣΗΣ
         3.1.   Η αίτηση για την έγκριση τύπου οχήματος υποβάλλεται από τον κατασκευαστή του οχήματος ή από τον δεόντως εξουσιοδοτημένο αντιπρόσωπό του.
         3.2.   Η αίτηση συνοδεύεται από τα κατωτέρω έγγραφα εις τριπλούν και από τα ακόλουθα στοιχεία:
         3.2.1.   Λεπτομερή περιγραφή του τύπου οχήματος όσον αφορά το σχέδιο των καθισμάτων, τις αγκυρώσεις τους και τα συστήματα ρύθμισης, μετατόπισης και ασφάλισης·
         3.2.1.1.   Λεπτομερή περιγραφή και/ή σχέδια του συστήματος διαχωρισμού, αν υπάρχουν.
         3.2.2.   Σχέδια, σε κατάλληλη κλίμακα και με επαρκή λεπτομέρεια, των καθισμάτων, των αγκυρώσεών τους στο όχημα και των συστημάτων ρύθμισης, μετατόπισης και ασφάλισης.
         3.2.3.   Στην περίπτωση καθίσματος με αποσπώμενο προσκέφαλο:
         3.2.3.1.   Λεπτομερή περιγραφή του προσκεφάλου, που αναφέρει ιδίως τη φύση του/των υλικού/-ών της επενδυτικής πλήρωσης·
         3.2.3.2.   Λεπτομερή περιγραφή της θέσης, του τύπου του υποστηρίγματος και των εξαρτημάτων στερέωσης του προσκεφάλου στο κάθισμα.
         3.2.4.   Στην περίπτωση χωριστού προσκεφάλου:
         3.2.4.1.   Λεπτομερή περιγραφή του προσκεφάλου, που αναφέρει ιδίως τη φύση του/των υλικού/-ών της επενδυτικής πλήρωσης·
         3.2.4.2.   Λεπτομερή περιγραφή της θέσης και των εξαρτημάτων στερέωσης του προσκεφάλου στη δομή του οχήματος.
         3.3.   Τα κάτωθι υποβάλλονται υποχρεωτικά στην τεχνική υπηρεσία που είναι αρμόδια για τις δοκιμές έγκρισης:
         3.3.1.   Όχημα αντιπροσωπευτικό του προς έγκριση τύπου οχήματος ή τα μέρη του οχήματος που η τεχνική υπηρεσία θεωρεί αναγκαία για τις δοκιμές έγκρισης·
         3.3.2.   Μια συμπληρωματική σειρά των καθισμάτων με τα οποία είναι εξοπλισμένο το όχημα, μαζί με τις αγκυρώσεις τους.
         3.3.3.   Για τα οχήματα με καθίσματα στα οποία είναι τοποθετημένα ή μπορούν να τοποθετηθούν προσκέφαλα, επιπλέον των απαιτήσεων που ορίζονται στα σημεία 3.3.1 και 3.3.2 ανωτέρω:
         3.3.3.1.   Στην περίπτωση αποσπώμενου προσκεφάλου: μια συμπληρωματική σειρά των καθισμάτων, με τοποθετημένα τα προσκέφαλα, με τα οποία είναι εξοπλισμένο το όχημα, μαζί με τις αγκυρώσεις τους.
         3.3.3.2.   Στην περίπτωση χωριστού προσκεφάλου: μια συμπληρωματική σειρά των καθισμάτων με τα οποία είναι εξοπλισμένο το όχημα, μαζί με τις αγκυρώσεις τους, μια συμπληρωματική σειρά των αντίστοιχων προσκεφάλων και το μέρος της δομής του οχήματος στο οποίο στερεώνεται το προσκέφαλο, ή μια πλήρη δομή.
         4.   ΕΓΚΡΙΣΗ
         4.1.   Αν ο τύπος οχήματος που υποβάλλεται προς έγκριση σύμφωνα με τον παρόντα κανονισμό πληροί τις σχετικές προδιαγραφές (καθίσματα στα οποία είναι τοποθετημένα ή μπορούν να τοποθετηθούν προσκέφαλα), χορηγείται έγκριση του συγκεκριμένου τύπου οχήματος.
         4.2.   Σε κάθε εγκεκριμένο τύπο θα χορηγείται αριθμός έγκρισης. Τα πρώτα δύο ψηφία του (επί του παρόντος 09, που αντιστοιχεί στη σειρά τροποποιήσεων 09) δηλώνουν τη σειρά τροποποιήσεων που περιλαμβάνει τις πλέον πρόσφατες σημαντικές τεχνικές τροποποιήσεις που έγιναν στον κανονισμό κατά τη χρονική στιγμή έκδοσης της έγκρισης. Το ίδιο συμβαλλόμενο μέρος δεν μπορεί να δώσει τον ίδιο αριθμό είτε στον ίδιο τύπο οχήματος εξοπλισμένο με άλλους τύπους καθισμάτων ή προσκεφάλων ή με καθίσματα αγκυρωμένα με διαφορετικό τρόπο στο όχημα (αυτό ισχύει για τα καθίσματα τόσο με όσο και χωρίς προσκέφαλα) είτε σε κάποιον άλλο τύπο οχήματος.
         4.3.   Η έγκριση, επέκταση ή απόρριψη της έγκρισης τύπου οχήματος, σύμφωνα με τον παρόντα κανονισμό, κοινοποιείται στα μέρη της συμφωνίας τα οποία εφαρμόζουν τον παρόντα κανονισμό μέσω εντύπου σύμφωνου με το υπόδειγμα του παραρτήματος 1 του παρόντος κανονισμού.
         4.4.   Σε κάθε όχημα που συμφωνεί με εγκεκριμένο βάσει του παρόντος κανονισμού τύπο οχήματος τοποθετείται, σε σημείο εμφανές και εύκολα προσπελάσιμο το οποίο καθορίζεται στο έντυπο της έγκρισης, διεθνές σήμα έγκρισης αποτελούμενο από:
         4.4.1.   Έναν κύκλο που περιβάλλει το γράμμα «E», ακολουθούμενο από τον διακριτικό αριθμό της χώρας η οποία έχει χορηγήσει την έγκριση (2)·
         4.4.2.   Τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό έγκρισης, δεξιά του κύκλου που περιγράφηκε στο σημείο 4.4.1 ανωτέρω.
         4.4.3.   Ωστόσο, αν το όχημα είναι εξοπλισμένο με ένα ή περισσότερα καθίσματα στα οποία είναι τοποθετημένα ή μπορούν να τοποθετηθούν προσκέφαλα, εγκεκριμένα επειδή πληρούν τις απαιτήσεις των σημείων 5.1 και 5.2 κατωτέρω, μετά από τον αριθμό του παρόντος κανονισμού θα αναγράφονται τα γράμματα «RA». Το έντυπο το σύμφωνο με το υπόδειγμα του παραρτήματος 1 του παρόντος κανονισμού θα αναφέρει ποιο ή ποια είναι τα καθίσματα στα οποία είναι τοποθετημένα ή μπορούν να τοποθετηθούν προσκέφαλα. Η ένδειξη θα αναφέρει επίσης ότι τα υπόλοιπα καθίσματα του οχήματος, στα οποία δεν είναι τοποθετημένα ή δεν μπορούν να τοποθετηθούν προσκέφαλα, είναι εγκεκριμένα και πληρούν τις απαιτήσεις του σημείου 5.1 κατωτέρω του παρόντος κανονισμού.
         4.5.   Αν το όχημα είναι σύμφωνο με τύπο οχήματος εγκεκριμένο βάσει ενός ή περισσότερων κανονισμών που επισυνάπτονται στη συμφωνία στη χώρα που έχει χορηγήσει έγκριση βάσει του παρόντος κανονισμού, δεν χρειάζεται να επαναλαμβάνεται το σύμβολο που ορίζεται στο σημείο 4.4.1 ανωτέρω· σε μια τέτοια περίπτωση, ο κανονισμός και οι αριθμοί έγκρισης, καθώς και τα επιπρόσθετα σύμβολα όλων των κανονισμών βάσει των οποίων έχει χορηγηθεί έγκριση στη χώρα που έχει χορηγήσει έγκριση βάσει του παρόντος κανονισμού, τοποθετούνται σε κατακόρυφες στήλες στα δεξιά του συμβόλου που προβλέπεται στο σημείο 4.4.1 ανωτέρω.
         4.6.   Το σήμα έγκρισης πρέπει να είναι ευανάγνωστο και ανεξίτηλο.
         4.7.   Το σήμα έγκρισης τοποθετείται κοντά ή πάνω στην πινακίδα με τα στοιχεία του οχήματος η οποία τοποθετείται από τον κατασκευαστή.
         4.8.   Στο παράρτημα 2 του παρόντος κανονισμού παρέχονται παραδείγματα διατάξεων σημάτων έγκρισης.
         5.   ΑΠΑΙΤΗΣΕΙΣ
         5.1.   Γενικές απαιτήσεις
         5.1.1.   Απαγορεύεται η τοποθέτηση πλευρικών καθισμάτων σε οχήματα των κατηγοριών M1, N1, M2 (κλάσης II, III και B) και M3 με τεχνικά επιτρεπτό μέγιστο βάρος φόρτωσης που δεν υπερβαίνει τους 10 τόνους (κλάσης II, III και B).
         5.1.2.   Η διάταξη αυτή δεν εφαρμόζεται στα ασθενοφόρα ή στα οχήματα που προορίζονται για χρήση από τις ένοπλες δυνάμεις, τις υπηρεσίες πολιτικής προστασίας και τις δυνάμεις που είναι υπεύθυνες για τη διατήρηση της δημόσιας τάξης.
         5.2.   Γενικές απαιτήσεις που ισχύουν για όλα τα καθίσματα των οχημάτων της κατηγορίας M1 (3)
         
         5.2.1.   Κάθε σύστημα ρύθμισης και μετατόπισης, αν υπάρχει, πρέπει να περιλαμβάνει σύστημα ασφάλισης το οποίο πρέπει να είναι αυτόματης λειτουργίας.
         Τα συστήματα ασφάλισης για στηρίγματα βραχιόνων ή άλλες διατάξεις που αφορούν την άνεση των επιβατών δεν είναι απαραίτητα, εκτός αν η παρουσία αυτών των συσκευών προκαλεί πρόσθετο κίνδυνο τραυματισμού στους επιβάτες ενός οχήματος σε περίπτωση σύγκρουσης.
         Τα πτυσσόμενα καθίσματα ασφαλίζονται αυτόματα στη θέση χρήσης από τους επιβάτες.
         5.2.2.   Το όργανο χειρισμού για την απασφάλιση του μηχανισμού που αναφέρεται στο σημείο 2.7 του παρόντος κανονισμού πρέπει να βρίσκεται στην εξωτερική πλευρά του καθίσματος κοντά στη θύρα. Πρέπει να είναι ευπρόσιτο ακόμη και για τον επιβάτη του καθίσματος που βρίσκεται ακριβώς πίσω από το εν λόγω κάθισμα.
         5.2.3.   Τα οπίσθια μέρη των καθισμάτων που βρίσκονται στην περιοχή 1, όπως ορίζεται στο σημείο 6.8.1.1 κατωτέρω, πρέπει να υποβληθούν επιτυχώς στη δοκιμή για τη διασπορά της ενέργειας σύμφωνα με τις απαιτήσεις του παραρτήματος 6 του παρόντος κανονισμού.
         5.2.3.1.   Η απαίτηση αυτή θεωρείται ότι πληρούται αν στις δοκιμές που διεξάγονται με τη διαδικασία που ορίζεται στο παράρτημα 6 του παρόντος κανονισμού η επιβράδυνση της ψευδοκεφαλής δεν υπερβαίνει τα 80 g συνεχώς για περισσότερο από 3 ms. Επιπλέον, καμία επικίνδυνη ακμή δεν πρέπει να εμφανίζεται κατά τη διάρκεια της δοκιμής ή να παραμένει μετά από αυτήν.
         5.2.3.2.   Η απαίτηση του σημείου 5.2.3 δεν ισχύει για τα τελευταία προς τα πίσω καθίσματα, για τα καθίσματα που είναι πλάτη με πλάτη ή για τα καθίσματα που συμμορφώνονται με τις διατάξεις του κανονισμού 21 «Ενιαίες διατάξεις σχετικά με την έγκριση οχημάτων όσον αφορά τον εσωτερικό τους εξοπλισμό» (E/ECE/324 E/ECE/TRANS/505/Rev.1/Add.20/Rev.2, όπως τροποποιήθηκε την τελευταία φορά).
         5.2.4.   Η επιφάνεια των οπίσθιων μερών των καθισμάτων δεν πρέπει να εμφανίζει επικίνδυνα τραχέα μέρη ή οξείες ακμές που είναι πιθανό να αυξήσουν τον κίνδυνο σοβαρού τραυματισμού για τους επιβάτες. Η απαίτηση αυτή θεωρείται ότι πληρούται αν η επιφάνεια των οπίσθιων μερών των καθισμάτων που δοκιμάζονται σύμφωνα με τους όρους που ορίζονται στο σημείο 6.1 κατωτέρω παρουσιάζει ακτίνες καμπυλότητας όχι μικρότερες από:
         2,5 mm στην περιοχή 1,
         5,0 mm στην περιοχή 2,
         3,2 mm στην περιοχή 3.
         Οι περιοχές αυτές ορίζονται στο σημείο 6.8.1 κατωτέρω.
         5.2.4.1.   Η απαίτηση αυτή δεν ισχύει για:
         5.2.4.1.1.   Τα μέρη των διαφόρων περιοχών που παρουσιάζουν προβολή μικρότερη από 3,2 mm από την περιβάλλουσα επιφάνεια, η οποία παρουσιάζει αμβλείες ακμές, με την προϋπόθεση ότι το ύψος της προβολής δεν είναι μεγαλύτερο από το ήμισυ του πλάτους της·
         5.2.4.1.2.   Τα τελευταία προς τα πίσω καθίσματα, τα καθίσματα που είναι πλάτη με πλάτη ή τα καθίσματα που συμμορφώνονται με τις διατάξεις του κανονισμού 21 «Ενιαίες διατάξεις σχετικά με την έγκριση οχημάτων όσον αφορά τον εσωτερικό τους εξοπλισμό» (E/ECE/324 E/ECE/TRANS/505/Rev.1/Add.20/Rev.2, όπως τροποποιήθηκε την τελευταία φορά)·
         5.2.4.1.3.   Τα οπίσθια μέρη των καθισμάτων που βρίσκονται κάτω από ένα οριζόντιο επίπεδο το οποίο διέρχεται από το χαμηλότερο σημείο R σε κάθε σειρά καθισμάτων. (Όταν οι σειρές των καθισμάτων έχουν διαφορετικό ύψος, αρχίζοντας από πίσω, το επίπεδο θα στρέφεται προς τα πάνω ή προς τα κάτω σχηματίζοντας ένα κατακόρυφο σκαλοπάτι το οποίο θα διέρχεται από το σημείο R της σειράς καθισμάτων που βρίσκεται αμέσως εμπρός)·
         5.2.4.1.4.   Μέρη όπως το «εύκαμπτο συρμάτινο πλέγμα».
         5.2.4.2.   Στην περιοχή 2, όπως ορίζεται στο σημείο 6.8.1.2 κατωτέρω, οι επιφάνειες μπορούν να παρουσιάζουν ακτίνα μικρότερη από 5 mm, αλλά όχι μικρότερη από 2,5 mm, με την προϋπόθεση ότι υποβάλλονται επιτυχώς στη δοκιμή για τη διασπορά της ενέργειας που ορίζεται στο παράρτημα 6 του παρόντος κανονισμού. Επιπλέον, οι επιφάνειες αυτές πρέπει να έχουν μαλακή επένδυση ώστε να αποφεύγεται η επαφή του κεφαλιού με τη δομή του σκελετού του καθίσματος.
         5.2.4.3.   Αν οι περιοχές που ορίζονται ανωτέρω περιλαμβάνουν μέρη καλυμμένα με υλικό πιο μαλακό από σκληρότητα 50 Shore A, οι ανωτέρω απαιτήσεις, με εξαίρεση αυτές που αφορούν τη δοκιμή για τη διασπορά της ενέργειας σύμφωνα με τις απαιτήσεις του παραρτήματος 6, ισχύουν μόνο για τα άκαμπτα μέρη.
         5.2.5.   Δεν πρέπει να εμφανιστεί αστοχία στον σκελετό του καθίσματος ή στην αγκύρωση του καθίσματος, στα συστήματα ρύθμισης και μετατόπισης ή στις διατάξεις ασφάλισής τους κατά τη διάρκεια ή μετά τις δοκιμές που ορίζονται στα σημεία 6.2 και 6.3 κατωτέρω. Μόνιμες παραμορφώσεις, περιλαμβανομένων των ρήξεων, μπορούν να γίνουν αποδεκτές, με την προϋπόθεση ότι δεν αυξάνουν τον κίνδυνο τραυματισμού σε περίπτωση σύγκρουσης και ότι συγκρατήθηκαν τα φορτία που ορίζονται στις προδιαγραφές.
         5.2.6.   Δεν πρέπει να σημειωθεί απασφάλιση των συστημάτων ασφάλισης κατά τη διάρκεια των δοκιμών που περιγράφονται στο σημείο 6.3 κατωτέρω και στο παράρτημα 9 σημείο 2.1 του παρόντος κανονισμού.
         5.2.7.   Μετά τις δοκιμές, τα συστήματα μετατόπισης που σκοπό έχουν να επιτρέπουν ή να διευκολύνουν την πρόσβαση των επιβατών πρέπει να είναι σε κατάσταση λειτουργίας· πρέπει να έχουν την ικανότητα, για μία φορά τουλάχιστον, να απασφαλίζονται και πρέπει να επιτρέπουν τη μετατόπιση του καθίσματος ή του μέρους του καθίσματος για το οποίο προορίζονται.
         Τα άλλα συστήματα μετατόπισης, καθώς και τα συστήματα ρύθμισης και τα συστήματα ασφάλισής τους, δεν απαιτείται να είναι σε κατάσταση λειτουργίας.
         Στην περίπτωση καθισμάτων εφοδιασμένων με προσκέφαλα, η αντοχή του ερεισινώτου και των διατάξεων ασφάλισής του θεωρείται ότι πληροί τις απαιτήσεις που ορίζονται στο σημείο 6.2 αν, μετά τη διεξαγωγή της δοκιμής σύμφωνα με το σημείο 6.4.3.6 κατωτέρω, δεν σημειώθηκε ρήξη του καθίσματος ή του ερεισινώτου: σε αντίθετη περίπτωση, πρέπει να αποδειχθεί ότι το κάθισμα είναι ικανό να καλύψει τις απαιτήσεις που ορίζονται στο σημείο 6.2 κατωτέρω.
         Στην περίπτωση καθισμάτων (πάγκων) με περισσότερες θέσεις καθημένων από προσκέφαλα και αν ο κατασκευαστής επιλέξει να μην εφαρμόσει 53 daNm κατά τη δοκιμή της παραγράφου 6.4, πρέπει, επιπλέον της δοκιμής της παραγράφου 6.4, να διεξάγεται η δοκιμή αντοχής του ερεισινώτου η οποία περιγράφεται στο σημείο 6.2.
         5.3.   Γενικές προδιαγραφές που ισχύουν για τα καθίσματα των οχημάτων των κατηγοριών N1, N2 και N3 και για τα καθίσματα των οχημάτων των κατηγοριών M2 και M3 που δεν καλύπτονται από τον κανονισμό 80
         Με εξαίρεση τις διατάξεις του σημείου 5.1, οι απαιτήσεις ισχύουν επίσης για τα πλευρικά καθίσματα όλων των κατηγοριών οχημάτων.
         5.3.1.   Τα καθίσματα και οι πάγκοι καθισμάτων πρέπει να είναι σταθερά στερεωμένα στο όχημα.
         5.3.2.   Τα ολισθαίνοντα καθίσματα και οι πάγκοι καθισμάτων πρέπει να έχουν τη δυνατότητα να ασφαλίζονται αυτομάτως σε όλες τις προβλεπόμενες θέσεις.
         5.3.3.   Τα ρυθμιζόμενα ερεισίνωτα πρέπει να έχουν τη δυνατότητα να ασφαλίζονται σε όλες τις προβλεπόμενες θέσεις.
         5.3.4.   Όλα τα καθίσματα που μπορούν να γείρουν προς τα εμπρός ή έχουν αναδιπλούμενα ερεισίνωτα και τα πτυσσόμενα καθίσματα πρέπει να ασφαλίζονται αυτομάτως στη θέση χρήσης από τους επιβάτες.
         Οι απαιτήσεις αυτές δεν εφαρμόζονται για πτυσσόμενα καθίσματα που είναι τοποθετημένα στους χώρους για αναπηρικά αμαξίδια ή στους χώρους για όρθιους επιβάτες οχημάτων των κατηγοριών M2 ή M3 της κλάσης I, II ή A και πτυσσόμενα καθίσματα που είναι τοποθετημένα στις διόδους προσπέλασης οχημάτων κατηγορίας M2 ή M3.
         5.4.   Εγκατάσταση των προσκεφάλων
         5.4.1.   Ένα προσκέφαλο πρέπει να είναι εγκατεστημένο σε κάθε εξωτερικό πρόσθιο κάθισμα σε κάθε όχημα της κατηγορίας M1. Τα καθίσματα στα οποία είναι τοποθετημένα προσκέφαλα, τα οποία προορίζονται για τοποθέτηση σε άλλες θέσεις καθημένων και σε άλλες κατηγορίες οχημάτων, μπορούν επίσης να εγκρίνονται σύμφωνα με τον παρόντα κανονισμό.
         5.4.2.   Ένα προσκέφαλο πρέπει να είναι εγκατεστημένο σε κάθε εξωτερικό πρόσθιο κάθισμα σε κάθε όχημα της κατηγορίας M2 με μέγιστη μάζα που δεν υπερβαίνει τα 3 500 kg και της κατηγορίας N1· τα προσκέφαλα που είναι εγκατεστημένα σε αυτά τα οχήματα πρέπει να συμμορφώνονται με τις απαιτήσεις του κανονισμού 25, όπως έχει τροποποιηθεί με τη σειρά τροποποιήσεων 04.
         5.5.   Ειδικές απαιτήσεις για καθίσματα που είναι εφοδιασμένα ή μπορούν να εφοδιαστούν με προσκέφαλα
         5.5.1.   Η παρουσία του προσκεφάλου δεν πρέπει να είναι πρόσθετη αιτία κινδύνου για τους επιβάτες του οχήματος. Ιδιαιτέρως, το προσκέφαλο δεν θα πρέπει σε καμία θέση χρήσης να παρουσιάζει τραχέα μέρη ή οξείες ακμές που είναι πιθανό να αυξήσουν τον κίνδυνο ή τη σοβαρότητα του τραυματισμού για τους επιβάτες.
         5.5.1.1.   Τα μέρη των προσθίων και των οπισθίων όψεων των προσκεφάλων που βρίσκονται στην περιοχή 1, όπως ορίζεται στο σημείο 6.8.1.1.3 κατωτέρω, πρέπει να έχουν μαλακή επένδυση ούτως ώστε να αποφεύγεται η άμεση επαφή του κεφαλιού με τα στοιχεία του σκελετού και πρέπει να πληρούν τις απαιτήσεις του σημείου 5.2.4 ανωτέρω.
         5.5.1.2.   Τα μέρη των προσθίων και των οπισθίων όψεων των προσκεφάλων που βρίσκονται στην περιοχή 2, όπως ορίζεται στο σημείο 6.8.1.2 κατωτέρω, πρέπει να έχουν μαλακή επένδυση ούτως ώστε να αποφεύγεται η άμεση επαφή του κεφαλιού με τα στοιχεία του σκελετού και πρέπει να πληρούν τις απαιτήσεις του σημείου 5.2.4 ανωτέρω που ισχύουν για τα οπίσθια μέρη των καθισμάτων που βρίσκονται στην περιοχή 2. Στην περίπτωση προσκεφάλων ενσωματωμένων στο ερεισίνωτο, η πρόσθια όψη του προσκεφάλου θεωρείται ως η περιοχή που βρίσκεται πάνω από ένα επίπεδο κάθετο στη γραμμή αναφοράς σε απόσταση 540 mm από το σημείο R και μεταξύ δύο κατακόρυφων διαμήκων επιπέδων που διέρχονται σε απόσταση 85 mm εκατέρωθεν της γραμμής αναφοράς.
         5.5.2.   Τα μέρη των προσθίων και των οπισθίων όψεων των προσκεφάλων που βρίσκονται στην περιοχή 1, όπως ορίζεται στο σημείο 6.8.1.1.3 κατωτέρω, πρέπει να υποβάλλονται επιτυχώς στη δοκιμή απορρόφησης της ενέργειας.
         5.5.2.1.   Η απαίτηση αυτή θεωρείται ότι πληρούται αν στις δοκιμές που διεξάγονται σύμφωνα με τη διαδικασία που ορίζεται στο παράρτημα 6 η επιβράδυνση της ψευδοκεφαλής δεν υπερβαίνει τα 80 g συνεχώς για περισσότερο από 3 ms. Επιπλέον, καμία επικίνδυνη ακμή δεν πρέπει να εμφανίζεται κατά τη διάρκεια της δοκιμής ή να παραμένει μετά από αυτή.
         5.5.3.   Οι απαιτήσεις των σημείων 5.5.1 και 5.5.2 ανωτέρω δεν ισχύουν για τα μέρη των οπισθίων όψεων των προσκεφάλων που είναι σχεδιασμένα για να εγκαθίστανται σε καθίσματα πίσω από τα οποία δεν προβλέπεται άλλο κάθισμα.
         5.5.4.   Το προσκέφαλο πρέπει να στερεώνεται στο κάθισμα ή στη δομή του οχήματος με τρόπο ώστε να μην προεξέχουν άκαμπτα και επικίνδυνα μέρη από την επενδυτική πλήρωση του προσκεφάλου ή από τη σύνδεσή του με το ερεισίνωτο ως αποτέλεσμα της πίεσης που ασκείται από την ψευδοκεφαλή κατά τη διάρκεια της δοκιμής.
         5.5.5.   Στην περίπτωση καθίσματος εφοδιασμένου με προσκέφαλο, οι διατάξεις του σημείου 5.1.3 μπορούν, με τη συμφωνία της τεχνικής υπηρεσίας, να θεωρηθούν ότι πληρούνται αν το κάθισμα με εγκατεστημένο το προσκέφαλο συμμορφώνεται με τις διατάξεις του σημείου 5.5.2 ανωτέρω.
         5.6.   Ύψος των προσκεφάλων
         5.6.1.   Το ύψος των προσκεφάλων μετριέται όπως περιγράφεται στο σημείο 6.5 κατωτέρω.
         5.6.2.   Για τα προσκέφαλα που δεν ρυθμίζονται καθ’ ύψος, το ύψος πρέπει να μην είναι μικρότερο από 800 mm στην περίπτωση των προσθίων καθισμάτων και 750 mm στην περίπτωση των λοιπών καθισμάτων.
         5.6.3.   Για τα προσκέφαλα που ρυθμίζονται καθ’ ύψος:
         5.6.3.1.   Το ύψος πρέπει να μην είναι μικρότερο από 800 mm στην περίπτωση των προσθίων καθισμάτων και 750 mm στην περίπτωση των λοιπών καθισμάτων· η τιμή αυτή λαμβάνεται σε μια θέση μεταξύ της υψηλότερης και της χαμηλότερης θέσης που μπορούν να προκύψουν από τη ρύθμιση·
         5.6.3.2.   Δεν πρέπει να υπάρχει «θέση χρήσης» που θα έχει ύψος μικρότερο από 750 mm·
         5.6.3.3.   Στην περίπτωση καθισμάτων εκτός από τα πρόσθια καθίσματα τα προσκέφαλα μπορούν να είναι έτσι ώστε να μπορούν να μετακινηθούν σε θέση που θα έχει ύψος μικρότερο από 750 mm, με την προϋπόθεση ότι ο επιβάτης θα μπορεί να αναγνωρίσει ότι μια τέτοια θέση δεν περιλαμβάνεται στη χρήση του προσκεφάλου·
         5.6.3.4.   Στην περίπτωση των προσθίων καθισμάτων τα προσκέφαλα μπορούν να είναι έτσι ώστε να μπορούν να μετακινηθούν αυτομάτως, όταν το κάθισμα είναι κενό, σε θέση που θα έχει ύψος μικρότερο από 750 mm, με την προϋπόθεση ότι επιστρέφουν αυτομάτως στη θέση χρήσης όταν κάθεται επιβάτης στο κάθισμα.
         5.6.4.   Οι διαστάσεις που αναφέρονται στα σημεία 5.6.2 και 5.6.3.1 ανωτέρω μπορούν να είναι μικρότερες από 800 mm στην περίπτωση των προσθίων καθισμάτων και 750 mm στην περίπτωση των λοιπών καθισμάτων για να αφήνουν αρκετό κενό μεταξύ του προσκεφάλου και της εσωτερικής επιφάνειας της οροφής, των παραθύρων ή οποιουδήποτε μέρους της δομής του οχήματος· ωστόσο το κενό δεν πρέπει να υπερβαίνει τα 25 mm. Στην περίπτωση καθισμάτων εφοδιασμένων με συστήματα μετατόπισης και/ή ρύθμισης, αυτό θα ισχύει για όλες τις θέσεις του καθίσματος. Επιπλέον, κατά παρέκκλιση από το σημείο 5.6.3.2 ανωτέρω, δεν πρέπει να υπάρχει «θέση χρήσης» που θα έχει ύψος μικρότερο από 700 mm.
         5.6.5.   Κατά παρέκκλιση από τις απαιτήσεις ύψους που αναφέρονται στα σημεία 5.6.2 και 5.6.3.1 ανωτέρω, το ύψος των προσκεφάλων που είναι σχεδιασμένα για να τοποθετούνται σε οπίσθια κεντρικά καθίσματα ή θέσεις καθημένων δεν πρέπει να είναι μικρότερο από 700 mm.
         5.7.   Στην περίπτωση καθίσματος που είναι εφοδιασμένο ή μπορεί να εφοδιαστεί με προσκέφαλο, πρέπει να επαληθεύονται οι διατάξεις των σημείων 5.2.3 και 5.5.2 ανωτέρω.
         5.7.1.   Το ύψος του μέρους της διάταξης στο οποίο ακουμπά το κεφάλι, μετρημένο όπως περιγράφεται στο σημείο 6.5 κατωτέρω, πρέπει να μην είναι μικρότερο από 100 mm αν πρόκειται για προσκέφαλο ρυθμιζόμενο καθ’ ύψος.
         5.8.   Πρέπει να μην υπάρχει κενό μεγαλύτερο από 60 mm μεταξύ του ερεισινώτου και του προσκεφάλου στην περίπτωση διάταξης που δεν είναι ρυθμιζόμενη καθ’ ύψος. Αν το προσκέφαλο είναι ρυθμιζόμενο καθ’ ύψος, πρέπει, στη χαμηλότερη θέση του, να μην απέχει περισσότερο από 25 mm από το άνω μέρος του ερεισινώτου. Στην περίπτωση καθισμάτων ή πάγκων καθισμάτων που είναι ρυθμιζόμενα καθ’ ύψος και είναι εφοδιασμένα με χωριστά προσκέφαλα, η απαίτηση αυτή πρέπει να επαληθεύεται για όλες τις θέσεις του καθίσματος ή του πάγκου καθισμάτων.
         5.9.   Στην περίπτωση προσκεφάλων ενσωματωμένων στο ερεισίνωτο, η περιοχή που θα εξετάζεται έχει ως εξής:
         Πάνω από ένα επίπεδο κάθετο στη γραμμή αναφοράς σε απόσταση 540 mm από το σημείο R.
         Μεταξύ δύο κατακόρυφων διαμήκων επιπέδων που διέρχονται σε απόσταση 85 mm εκατέρωθεν της γραμμής αναφοράς. Στην περιοχή αυτή, επιτρέπονται ένα ή περισσότερα κενά τα οποία, ασχέτως του σχήματός τους, μπορούν να εμφανίζουν απόσταση «a» μεγαλύτερη από 60 mm όταν μετράται όπως περιγράφεται στο σημείο 6.7 κατωτέρω, με την προϋπόθεση ότι, μετά τη συμπληρωματική δοκιμή του σημείου 6.4.3.3.2 κατωτέρω, εξακολουθούν να πληρούνται οι απαιτήσεις του σημείου 5.12 κατωτέρω.
         5.10.   Στην περίπτωση προσκεφάλων που είναι ρυθμιζόμενα καθ’ ύψος, επιτρέπονται ένα ή περισσότερα κενά τα οποία, ασχέτως του σχήματός τους, μπορούν να εμφανίζουν απόσταση «a» μεγαλύτερη από 60 mm όταν μετριέται όπως περιγράφεται στο σημείο 6.7 κατωτέρω, στο μέρος της διάταξης που χρησιμεύει ως προσκέφαλο, με την προϋπόθεση ότι, μετά τη συμπληρωματική δοκιμή του σημείου 6.4.3.3.2 κατωτέρω, εξακολουθούν να πληρούνται οι απαιτήσεις του σημείου 5.12 κατωτέρω.
         5.11.   Το πλάτος του προσκεφάλου πρέπει να είναι τόσο ώστε να προσφέρει κατάλληλη στήριξη για το κεφάλι ενός ατόμου που κάθεται κανονικά. Όπως καθορίζεται σύμφωνα με τη διαδικασία που περιγράφεται 6.6 κατωτέρω, το προσκέφαλο πρέπει να καλύπτει επιφάνεια που θα εκτείνεται τουλάχιστον 85 mm και από τις δύο πλευρές του κατακόρυφου μέσου επιπέδου του καθίσματος για το οποίο προορίζεται το προσκέφαλο.
         5.12.   Το προσκέφαλο και η αγκύρωσή του πρέπει να είναι έτσι ώστε η μέγιστη προς τα πίσω μετατόπιση X του κεφαλιού που επιτρέπει το προσκέφαλο, μετρούμενη σύμφωνα με τη στατική διαδικασία που ορίζεται στο σημείο 6.4.3 κατωτέρω, να είναι μικρότερη από 102 mm.
         5.13.   Το προσκέφαλο και η αγκύρωσή του πρέπει να έχουν αρκετή αντοχή ώστε να μπορούν να κρατήσουν χωρίς ρήξη το φορτίο που ορίζεται στο σημείο 6.4.3.6 κατωτέρω. Στην περίπτωση προσκεφάλων ενσωματωμένων στο ερεισίνωτο, οι απαιτήσεις του παρόντος σημείου ισχύουν για το μέρος της δομής του ερεισινώτου που βρίσκεται πάνω από ένα επίπεδο κάθετο προς τη γραμμή αναφοράς σε απόσταση 540 mm από το σημείο R.
         5.14.   Αν το προσκέφαλο είναι ρυθμιζόμενο, δεν πρέπει να είναι δυνατή η ύψωσή του πάνω από το ανώτατο ύψος λειτουργίας παρά μόνο με εκούσια ενέργεια εκ μέρους του χρήστη που δεν θα έχει σχέση με οποιαδήποτε ενέργεια σχετική με τη ρύθμισή του.
         5.15.   Η αντοχή του ερεισινώτου και των διατάξεων ασφάλισής του θεωρείται ότι πληροί τις απαιτήσεις που ορίζονται στο σημείο 6.2 κατωτέρω όταν, μετά τη διεξαγωγή της δοκιμής σύμφωνα με το σημείο 6.4.3.6 κατωτέρω, δεν εμφανίζεται ρήξη του καθίσματος ή του ερεισινώτου· σε αντίθετη περίπτωση, πρέπει να αποδειχθεί ότι το κάθισμα είναι ικανό να καλύψει τις απαιτήσεις δοκιμών που ορίζονται στο σημείο 6.2 κατωτέρω.
         5.16.   Ειδικές απαιτήσεις όσον αφορά την προστασία των επιβατών από τη μετατόπιση αποσκευών
         5.16.1.   Ερεισίνωτα
         Τα ερεισίνωτα και/ή τα προσκέφαλα που είναι σε τέτοια θέση ώστε να αποτελούν το πρόσθιο όριο του χώρου αποσκευών, όταν όλα τα καθίσματα είναι εγκατεστημένα και στην κανονική θέση χρήσης όπως ορίζεται από τον κατασκευαστή, πρέπει να έχουν επαρκή αντοχή ώστε να προστατεύουν τους επιβάτες από τις αποσκευές που μετατοπίζονται σε μετωπική σύγκρουση. Η απαίτηση αυτή θεωρείται ότι πληρούται αν, κατά τη διάρκεια της δοκιμής που περιγράφεται στο παράρτημα 9 και μετά τη δοκιμή, τα ερεισίνωτα παραμένουν στη θέση τους και οι μηχανισμοί ασφάλισης παραμένουν σε θέση ασφαλισμένη. Ωστόσο, επιτρέπεται η παραμόρφωση των ερεισινώτων και των στηριγμάτων τους κατά τη διάρκεια της δοκιμής, με την προϋπόθεση ότι το πρόσθιο περίγραμμα των μερών του υπό δοκιμή ερεισινώτου και/ή προσκεφάλου, που έχουν σκληρότητα μεγαλύτερη από 50 Shore A, δεν κινείται εμπρός από ένα εγκάρσιο κατακόρυφο επίπεδο που διέρχεται από:
         
                     α)
                  
                  
                     Ένα σημείο 150 mm εμπρός από το σημείο R του εν λόγω καθίσματος, για τα μέρη του προσκεφάλου·
                  
               
                     β)
                  
                  
                     Ένα σημείο 100 mm εμπρός από το σημείο R του εν λόγω καθίσματος, για τα μέρη του ερεισινώτου·
                  
               εξαιρουμένων των φάσεων αναπήδησης των όγκων δοκιμών.
         Για τα ενσωματωμένα προσκέφαλα, το όριο μεταξύ του προσκεφάλου και του ερεισινώτου ορίζεται από το επίπεδο το κάθετο στη γραμμή αναφοράς σε απόσταση 540 mm από το σημείο R.
         Όλες οι μετρήσεις λαμβάνονται στο διάμηκες μέσο επίπεδο του αντίστοιχου καθίσματος ή θέσης καθημένου για κάθε θέση καθημένου που αποτελεί το πρόσθιο όριο του χώρου αποσκευών.
         Κατά τη διάρκεια της δοκιμής που περιγράφεται στο παράρτημα 9, οι όγκοι δοκιμών πρέπει να παραμένουν πίσω από το ή τα εν λόγω ερεισίνωτα. Σε περίπτωση βλάβης σε συσπειρωτήρα ζώνης ασφαλείας, πρέπει να επαληθεύεται ότι ο συσπειρωτήρας ασφαλίζεται ως αποτέλεσμα της δοκιμής ή ότι μπορεί να ασφαλιστεί με χειροκίνητο τράβηγμα του ιμάντα.
         5.16.2.   Συστήματα διαχωρισμού
         Μετά από αίτηση του κατασκευαστή του οχήματος, η δοκιμή που περιγράφεται στο παράρτημα 9 μπορεί να διεξαχθεί με εγκατεστημένα τα συστήματα διαχωρισμού, αν τα συστήματα αυτά τοποθετούνται ως συνήθης εξοπλισμός για τον συγκεκριμένο τύπο οχήματος.
         Τα συστήματα διαχωρισμού, τα δίχτυα ή τα συρμάτινα δικτυωτά που τοποθετούνται πάνω από τα ερεισίνωτα στην κανονική θέση χρήσης τους, πρέπει να δοκιμάζονται σύμφωνα με το σημείο 2.2 του παραρτήματος 9.
         Η απαίτηση αυτή θεωρείται ότι πληρούται αν, κατά τη διάρκεια της δοκιμής, τα συστήματα διαχωρισμού παραμένουν στη θέση τους. Ωστόσο, επιτρέπεται η παραμόρφωση των συστημάτων διαχωρισμού, με την προϋπόθεση ότι το πρόσθιο περίγραμμα του συστήματος διαχωρισμού (περιλαμβανομένων των μερών των υπό δοκιμή ερεισινώτων και/ή προσκεφάλων με σκληρότητα μεγαλύτερη από 50 Shore A) δεν κινείται εμπρός από ένα εγκάρσιο κατακόρυφο επίπεδο που διέρχεται από:
         
                     α)
                  
                  
                     Ένα σημείο 150 mm εμπρός από το σημείο R του εν λόγω καθίσματος, για τα μέρη του προσκεφάλου·
                  
               
                     β)
                  
                  
                     Ένα σημείο 100 mm εμπρός από το σημείο R του εν λόγω καθίσματος, για τα μέρη του ερεισινώτου και τα μέρη του συστήματος διαχωρισμού εκτός από το προσκέφαλο.
                  
               Για τα ενσωματωμένα προσκέφαλα, το όριο μεταξύ του προσκεφάλου και του ερεισινώτου είναι αυτό που ορίζεται στο σημείο 5.16.1.
         Όλες οι μετρήσεις λαμβάνονται στο διάμηκες μέσο επίπεδο του αντίστοιχου καθίσματος ή θέσης καθημένου για κάθε θέση καθημένου που αποτελεί το πρόσθιο όριο του χώρου αποσκευών.
         Μετά τη δοκιμή, δεν πρέπει να εμφανίζονται οξείες ή τραχείες ακμές που είναι πιθανό να αυξήσουν τον κίνδυνο ή τη σοβαρότητα του τραυματισμού των επιβατών. Σε περίπτωση βλάβης σε συσπειρωτήρα ζώνης ασφαλείας, πρέπει να επαληθεύεται ότι ο συσπειρωτήρας είναι ήδη ασφαλισμένος ή ότι μπορεί να ασφαλιστεί με χειροκίνητο τράβηγμα του ιμάντα.
         5.16.3.   Οι απαιτήσεις που αναφέρονται στα σημεία 5.16.1. και 5.16.2. ανωτέρω δεν ισχύουν για τα συστήματα συγκράτησης αποσκευών που ενεργοποιούνται αυτομάτως σε περίπτωση σύγκρουσης. Ο κατασκευαστής πρέπει να αποδείξει με τρόπο ικανοποιητικό για την τεχνική υπηρεσία ότι η προστασία που παρέχουν τα συστήματα αυτά είναι ισοδύναμη με αυτή που περιγράφεται στα σημεία 5.16.1. και 5.16.2.
         6.   ΔΟΚΙΜΕΣ
         6.1.   Γενικές προδιαγραφές που ισχύουν για όλες τις δοκιμές
         6.1.1.   Το ερεισίνωτο, αν είναι ρυθμιζόμενο, ασφαλίζεται σε θέση που αντιστοιχεί σε κλίση προς τα πίσω όσο το δυνατόν πλησιέστερη προς 25 ° από την κατακόρυφο της γραμμής αναφοράς του κορμού του ανδρεικέλου που αναφέρεται στο παράρτημα 3, εκτός αν υπάρχει αντίθετη ένδειξη του κατασκευαστή.
         6.1.2.   Όταν ένα κάθισμα, ο μηχανισμός ασφάλισής του και η εγκατάστασή του είναι ίδια ή συμμετρικά σε σχέση με άλλο κάθισμα εγκατεστημένο στο όχημα, η τεχνική υπηρεσία μπορεί να δοκιμάσει ένα μόνο από τα καθίσματα αυτά.
         6.1.3.   Στην περίπτωση καθισμάτων με ρυθμιζόμενα προσκέφαλα, οι δοκιμές διεξάγονται με τα προσκέφαλα τοποθετημένα στην πλέον δυσμενή θέση (γενικά, στην υψηλότερη θέση) που επιτρέπεται από το σύστημα ρύθμισής τους.
         6.1.4.   Τα πτυσσόμενα καθίσματα πρέπει να υποβάλλονται σε δοκιμή στη θέση χρήσης από τους επιβάτες.
         6.2.   Δοκιμή αντοχής του ερεισινώτου και των συστημάτων ρύθμισής του
         6.2.1.   Εφαρμόζεται δύναμη η οποία παράγει ροπή 53 daNm ως προς το σημείο R, με διαμήκη διεύθυνση και κατευθυνόμενη προς τα οπίσω στο ανώτερο τμήμα της δομής του ερεισινώτου, διαμέσου ενός στοιχείου που αναπαριστά την πλάτη του ανδρεικέλου που αναφέρεται στο παράρτημα 3 του παρόντος κανονισμού. Στην περίπτωση πάγκου καθισμάτων, όπου μέρος ή το σύνολο του σκελετού υποστήριξης (περιλαμβανομένου του σκελετού υποστήριξης των προσκεφάλων) είναι κοινό για περισσότερες από μία θέσεις καθημένων, η δοκιμή διεξάγεται ταυτόχρονα για όλες αυτές τις θέσεις καθημένων.
         6.3.   Δοκιμή αντοχής της αγκύρωσης του καθίσματος και των συστημάτων ρύθμισης, ασφάλισης και μετατόπισης
         6.3.1.   Μια διαμήκης οριζόντια επιβράδυνση ή, κατ’ επιλογήν του αιτούντος, επιτάχυνση όχι μικρότερη από 20 g εφαρμόζεται για 30 χιλιοστά του δευτερολέπτου σε κάποια κατεύθυνση στο σύνολο του κελύφους του οχήματος κατά προσομοίωση μετωπικής σύγκρουσης, σύμφωνα με τις απαιτήσεις του παραρτήματος 7 σημείο 1. Μετά από αίτηση του κατασκευαστή, μπορεί εναλλακτικά να χρησιμοποιηθεί ο παλμός δοκιμών που περιγράφεται στο παράρτημα 9 — προσάρτημα.
         6.3.2.   Μια διαμήκης επιβράδυνση ή, κατ’ επιλογήν του αιτούντος, επιτάχυνση σύμφωνα με τις απαιτήσεις του σημείου 6.3.1 εφαρμόζεται κατά προσομοίωση οπίσθιας σύγκρουσης.
         6.3.3.   Οι απαιτήσεις των σημείων 6.3.1 και 6.3.2 ανωτέρω επαληθεύονται για όλες τις θέσεις του καθίσματος. Στην περίπτωση καθισμάτων εφοδιασμένων με ρυθμιζόμενο προσκέφαλο, οι δοκιμές διεξάγονται με τα προσκέφαλα τοποθετημένα στην πλέον δυσμενή θέση (γενικά, στην υψηλότερη θέση) που επιτρέπεται από το σύστημα ρύθμισής τους. Κατά τη διάρκεια της δοκιμής το κάθισμα πρέπει να έχει τέτοια θέση ώστε κανένας εξωτερικός παράγοντας να μην μπορεί να εμποδίσει την απασφάλιση των συστημάτων ασφάλισης.
         Οι προϋποθέσεις αυτές πρέπει να θεωρηθεί ότι πληρούνται αν το κάθισμα δοκιμαστεί αφού πρώτα ρυθμιστεί στις ακόλουθες θέσεις:
         Η κατά μήκος ρύθμιση ασφαλίζεται μία εγκοπή ή 10 mm πίσω από την πλέον εμπρόσθια κανονική θέση οδήγησης ή θέση χρήσης, όπως ορίζεται από τον κατασκευαστή (για τα καθίσματα με ανεξάρτητη κατακόρυφη ρύθμιση, το μαξιλάρι τοποθετείται στην υψηλότερη θέση)·
         Η κατά μήκος ρύθμιση ασφαλίζεται μία εγκοπή ή 10 mm εμπρός από την πλέον οπίσθια κανονική θέση οδήγησης ή θέση χρήσης, όπως ορίζεται από τον κατασκευαστή (για τα καθίσματα με ανεξάρτητη κατακόρυφη ρύθμιση, το μαξιλάρι τοποθετείται στη χαμηλότερη θέση), και, όπου ενδείκνυται, σύμφωνα με τις απαιτήσεις του σημείου 6.3.4 κατωτέρω.
         6.3.4.   Στις περιπτώσεις όπου η διαρρύθμιση των συστημάτων ασφάλισης είναι τέτοια ώστε, σε μια θέση καθημένου εκτός από αυτές που ορίζονται στο σημείο 6.3.3 ανωτέρω, η κατανομή των δυνάμεων στις διατάξεις ασφάλισης και τις αγκυρώσεις των καθισμάτων θα ήταν λιγότερο ευνοϊκή σε σχέση με τις δύο διαμορφώσεις που ορίζονται στο σημείο 6.3.3 ανωτέρω, οι δοκιμές διεξάγονται με βάση αυτή τη λιγότερο ευνοϊκή θέση.
         6.3.5.   Οι συνθήκες της δοκιμής του σημείου 6.3.1 ανωτέρω θεωρείται ότι ικανοποιούνται αν, μετά από αίτηση του κατασκευαστή, αντικατασταθούν από δοκιμή σύγκρουσης του πλήρους οχήματος σε κατάσταση λειτουργίας πάνω σε άκαμπτο εμπόδιο, όπως ορίζεται στο σημείο 2 του παραρτήματος 7 του παρόντος κανονισμού. Στην περίπτωση αυτή, το κάθισμα ρυθμίζεται με τους πλέον δυσμενείς όρους κατανομής των τάσεων στο σύστημα αγκύρωσης όπως προβλέπεται στα σημεία 6.1.1, 6.3.3 και 6.3.4 ανωτέρω.
         6.4.   Δοκιμή των επιδόσεων του προσκεφάλου
         6.4.1.   Αν το προσκέφαλο είναι ρυθμιζόμενο, τοποθετείται στην πλέον δυσμενή θέση (γενικά στην υψηλότερη θέση) που επιτρέπεται από το σύστημα ρύθμισής του.
         6.4.2.   Στην περίπτωση πάγκου καθισμάτων, όπου μέρος ή το σύνολο του σκελετού υποστήριξης (περιλαμβανομένου του σκελετού υποστήριξης των προσκεφάλων) είναι κοινό για περισσότερες από μία θέσεις καθημένων, η δοκιμή διεξάγεται ταυτόχρονα για όλες αυτές τις θέσεις καθημένων.
         6.4.3.   Δοκιμή
         6.4.3.1.   Όλες οι γραμμές, περιλαμβανομένων των προβολών της γραμμής αναφοράς, σημειώνονται στο κατακόρυφο μέσω επίπεδο του υπό δοκιμή καθίσματος ή θέσης καθημένου (βλέπε παράρτημα 5 του παρόντος κανονισμού).
         6.4.3.2.   Η μετατοπισμένη γραμμή αναφοράς προσδιορίζεται με την εφαρμογή, στο μέρος που προσομοιώνει την πλάτη του ανδρεικέλου που αναφέρεται στο παράρτημα 3 του παρόντος κανονισμού, αρχικής δύναμης που παράγει ροπή 37,3 daNm προς τα πίσω γύρω από το σημείο R. Στην περίπτωση ταυτόχρονης δοκιμής πάγκου καθισμάτων, η οπίσθια ροπή πρέπει να εφαρμόζεται σε όλες τις θέσεις καθημένων του πάγκου ταυτόχρονα, ανεξάρτητα από το αν η θέση διαθέτει ή όχι προσκέφαλο.
         6.4.3.3.   Με μια σφαιρική ψευδοκεφαλή διαμέτρου 165 mm, μια αρχική δύναμη που παράγει ροπή 37,3 daNm γύρω από το σημείο R εφαρμόζεται κάθετα προς τη μετατοπισμένη γραμμή αναφοράς σε απόσταση 65 mm κάτω από την κορυφή του προσκεφάλου, ενώ η γραμμή αναφοράς διατηρείται στη μετατοπισμένη θέση της σύμφωνα με το σημείο 6.4.3.2 ανωτέρω. Στην περίπτωση ταυτόχρονης δοκιμής πάγκου καθισμάτων, η δύναμη πρέπει να εφαρμόζεται ταυτόχρονα σε όλα τα προσκέφαλα που υπάρχουν στον πάγκο καθισμάτων.
         6.4.3.3.1.   Αν η ύπαρξη κενών δεν επιτρέπει την εφαρμογή της δύναμης που ορίζεται στο σημείο 6.4.3.3 ανωτέρω σε απόσταση 65 mm από την κορυφή του προσκεφάλου, η απόσταση μπορεί να μειωθεί με τρόπο ώστε ο άξονας της δύναμης να διέρχεται από την κεντρική γραμμή του στοιχείου του σκελετού που είναι πλησιέστερο προς το κενό.
         6.4.3.3.2.   Στις περιπτώσεις που περιγράφονται στα σημεία 5.9 και 5.10 ανωτέρω, η δοκιμή επαναλαμβάνεται με την εφαρμογή σε κάθε κενό, με χρήση σφαίρας διαμέτρου 165 mm, μιας δύναμης η οποία:
         Διέρχεται από το κέντρο βάρους του μικρότερου τμήματος του κενού, ακολουθώντας εγκάρσια επίπεδα παράλληλα με τη γραμμή αναφοράς, και
         Αναπαράγει ροπή 37,3 daNm γύρω από το σημείο R.
         6.4.3.4.   Προσδιορίζεται η εφαπτομένη Y της σφαιρικής ψευδοκεφαλής, παράλληλη με τη μετατοπισμένη γραμμή αναφοράς.
         6.4.3.5.   Μετριέται η απόσταση X, που προβλέπεται στο σημείο 5.12 ανωτέρω, μεταξύ της εφαπτομένης Y και της μετατοπισμένης γραμμής αναφοράς.
         6.4.3.6.   Για να ελεγχθεί η αποτελεσματικότητα του προσκεφάλου, το αρχικό φορτίο που ορίζεται στα σημεία 6.4.3.3 και 6.4.3.3.2 αυξάνεται σε 89 daN, εκτός αν συμβεί νωρίτερα η ρήξη του καθίσματος ή του ερεισινώτου. Κατόπιν αιτήματος του κατασκευαστή, το φορτίο του σημείου 6.4.3.2 αυξάνεται ταυτόχρονα στα 53 daNm για θέσεις καθημένων χωρίς προσκέφαλα, μόνο για να καταστεί δυνατή η ταυτόχρονη συμμόρφωση με τα σημεία 5.15 και 6.2.
         6.5.   Προσδιορισμός του ύψους του προσκεφάλου
         6.5.1.   Όλες οι γραμμές, περιλαμβανομένης της προβολής της γραμμής αναφοράς, σημειώνονται στο κατακόρυφο μέσο επίπεδο του υπό δοκιμή καθίσματος ή της θέσης καθημένου, και η τομή του επιπέδου αυτού με το κάθισμα προσδιορίζει το περίγραμμα του προσκεφάλου και του ερεισινώτου (βλέπε σχήμα 1 του παραρτήματος 4 του παρόντος κανονισμού).
         6.5.2.   Το ανδρείκελο που περιγράφεται στο παράρτημα 3 του παρόντος κανονισμού τοποθετείται σε κανονική θέση στο κάθισμα.
         6.5.3.   Στη συνέχεια, στο υπό δοκιμή κάθισμα, η προβολή της γραμμής αναφοράς του ανδρεικέλου που παρουσιάζεται στο παράρτημα 3 του παρόντος κανονισμού σημειώνεται στο επίπεδο που ορίζεται στο σημείο 6.4.3.1 ανωτέρω.
         Η εφαπτομένη S της κορυφής του προσκεφάλου σημειώνεται κάθετη με τη γραμμή αναφοράς.
         6.5.4.   Η απόσταση «h» από το σημείο R ως την εφαπτομένη S είναι το ύψος που πρέπει να λαμβάνεται υπόψη για την εφαρμογή των απαιτήσεων του σημείου 5.6 ανωτέρω.
         6.6.   Προσδιορισμός του πλάτους του προσκεφάλου (βλέπε σχήμα 2 του παραρτήματος 4 του παρόντος κανονισμού)
         6.6.1.   Το επίπεδο S1, κάθετο στη γραμμή αναφοράς και ευρισκόμενο 65 mm κάτω από την εφαπτομένη S που ορίζεται στο σημείο 6.5.3 ανωτέρω, προσδιορίζει ένα τμήμα του προσκεφάλου που ορίζεται από το περίγραμμα C.
         6.6.2.   Το πλάτος του προσκεφάλου που πρέπει να λαμβάνεται υπόψη για την εφαρμογή των απαιτήσεων του σημείου 5.11 ανωτέρω, είναι η απόσταση «L» που μετριέται στο επίπεδο S1 μεταξύ των κατακόρυφων διαμήκων επιπέδων P και P’.
         6.6.3.   Το πλάτος του προσκεφάλου προσδιορίζεται επίσης, αν είναι απαραίτητο, στο επίπεδο το κάθετο με τη γραμμή αναφοράς 635 mm πάνω από το σημείο R του καθίσματος, απόσταση η οποία μετριέται κατά μήκος της γραμμής αναφοράς.
         6.7.   Προσδιορισμός της απόστασης «a» των κενών του προσκεφάλου (βλέπε παράρτημα 8 του παρόντος κανονισμού)
         6.7.1.   Η απόσταση «a» προσδιορίζεται για κάθε κενό και σε σχέση με την πρόσθια όψη του προσκεφάλου, με μια σφαίρα διαμέτρου 165 mm.
         6.7.2.   Η σφαίρα τίθεται σε επαφή με το κενό σε ένα σημείο της περιοχής του κενού που επιτρέπει τη μέγιστη διείσδυση της σφαίρας, έχοντας υπόψη ότι δεν εφαρμόζεται φορτίο.
         6.7.3.   Η απόσταση μεταξύ των δύο σημείων επαφής της σφαίρας με το κενό θα αποτελεί την απόσταση «a» που πρέπει να λαμβάνεται υπόψη για την αξιολόγηση των διατάξεων στο πλαίσιο των σημείων 5.9 και 5.10 ανωτέρω.
         6.8.   Δοκιμές για τον έλεγχο της διασποράς ενέργειας στο ερεισίνωτο και το προσκέφαλο
         6.8.1.   Οι επιφάνειες των οπισθίων μερών των καθισμάτων που θα ελεγχθούν είναι αυτές που βρίσκονται στις περιοχές που ορίζονται κατωτέρω με τις οποίες μπορεί να έλθει σε επαφή μια σφαίρα διαμέτρου 165 mm όταν το κάθισμα είναι εγκατεστημένο στο όχημα.
         6.8.1.1.   Περιοχή 1
         6.8.1.1.1.   Στην περίπτωση ξεχωριστών καθισμάτων χωρίς προσκέφαλα, η περιοχή αυτή θα περιλαμβάνει το οπίσθιο μέρος του ερεισινώτου μεταξύ των κατακόρυφων διαμήκων επιπέδων που βρίσκονται σε απόσταση 100 mm εκατέρωθεν του διαμήκους μέσου επιπέδου της κεντρικής γραμμής του καθίσματος, και πάνω από ένα επίπεδο κάθετο στη γραμμή αναφοράς 100 mm κάτω από την κορυφή του ερεισινώτου.
         6.8.1.1.2.   Στην περίπτωση πάγκου καθισμάτων χωρίς προσκέφαλα, η περιοχή αυτή θα εκτείνεται μεταξύ των κατακόρυφων διαμήκων επιπέδων που βρίσκονται σε απόσταση 100 mm εκατέρωθεν του διαμήκους μέσου επιπέδου της κάθε ορισμένης εξωτερικής θέσης καθημένου, όπως έχουν οριστεί από τον κατασκευαστή, και πάνω από ένα επίπεδο κάθετο στη γραμμή αναφοράς 100 mm κάτω από την κορυφή του ερεισινώτου.
         6.8.1.1.3.   Στην περίπτωση καθισμάτων ή πάγκου καθισμάτων με προσκέφαλα, η περιοχή αυτή θα εκτείνεται μεταξύ των κατακόρυφων διαμήκων επιπέδων, εκατέρωθεν και σε απόσταση 70 mm από το διάμηκες μέσο επίπεδο του εξεταζόμενου καθίσματος ή της θέσης καθημένου και πάνω από το επίπεδο το κάθετο προς τη γραμμή αναφοράς σε απόσταση 635 mm από το σημείο R. Για τη δοκιμή, το προσκέφαλο, αν είναι ρυθμιζόμενο θα τοποθετείται στην πλέον δυσμενή θέση (γενικά στην υψηλότερη) που επιτρέπεται από το σύστημα ρύθμισής του.
         6.8.1.2.   Περιοχή 2
         6.8.1.2.1.   Στην περίπτωση καθισμάτων ή πάγκου καθισμάτων χωρίς προσκέφαλα και καθισμάτων ή πάγκου καθισμάτων με αποσπώμενα ή χωριστά προσκέφαλα, η περιοχή 2 θα εκτείνεται πάνω από ένα επίπεδο κάθετο προς τη γραμμή αναφοράς σε απόσταση 100 mm από την κορυφή του ερεισινώτου, εξαιρουμένων των μερών της περιοχής 1.
         6.8.1.2.2.   Στην περίπτωση καθισμάτων ή πάγκου καθισμάτων με ενσωματωμένα προσκέφαλα, η περιοχή 2 θα εκτείνεται πάνω από ένα επίπεδο κάθετο προς τη γραμμή αναφοράς σε απόσταση 440 mm από το σημείο R του εξεταζόμενου καθίσματος ή της θέσης καθημένου, εξαιρουμένων των μερών της περιοχής 1.
         6.8.1.3.   Περιοχή 3
         6.8.1.3.1.   Η περιοχή 3 ορίζεται ως το μέρος του ερεισινώτου του καθίσματος ή του πάγκου καθισμάτων που βρίσκεται πάνω από τα οριζόντια επίπεδα που ορίζονται στο σημείο 5.2.4.1.3 ανωτέρω, εξαιρουμένων των μερών της περιοχής 1 και της περιοχής 2.
         6.9.   Ισοδύναμες μέθοδοι δοκιμής
         Αν χρησιμοποιηθεί μέθοδος δοκιμής διαφορετική από αυτές που ορίζονται στα σημεία 6.2, 6.3, 6.4 ανωτέρω και στο παράρτημα 6, πρέπει να αποδειχθεί η ισοδυναμία της.
         7.   ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
         Οι διαδικασίες συμμόρφωσης της παραγωγής πρέπει να είναι σύμφωνες με όσα ορίζονται στη συμφωνία (πίνακας 1, E/ECE/324-E/ECE/TRANS/505/Rev.3), με τις ακόλουθες απαιτήσει:
         7.1.   Κάθε όχημα που έχει εγκριθεί σύμφωνα με τον παρόντα κανονισμό πρέπει να είναι κατασκευασμένο με τρόπο ώστε να συμμορφώνεται με τον εγκεκριμένο τύπο πληρώντας τις απαιτήσεις που ορίζονται στο σημείο 5. ανωτέρω. Ωστόσο, στην περίπτωση προσκεφάλων όπως ορίζονται στα σημεία 2.12.2 και 2.12.3 ανωτέρω, ένα όχημα μπορεί να συμμορφώνεται με τον εγκεκριμένο τύπο οχήματος, ακόμη και αν διατίθεται στο εμπόριο με καθίσματα στα οποία δεν έχουν τοποθετηθεί προσκέφαλα.
         7.2.   Η αρχή έγκρισης τύπου που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε μονάδα παραγωγής. Η αρχή μπορεί επίσης να διενεργεί τυχαίες δοκιμές σε οχήματα της σειράς παραγωγής όσον αφορά τις απαιτήσεις που ορίζονται στο σημείο 5. ανωτέρω.
         8.   ΚΥΡΩΣΕΙΣ ΓΙΑ ΤΗ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
         8.1.   Η έγκριση που χορηγείται σε τύπο οχήματος σύμφωνα με τον παρόντα κανονισμό μπορεί να ανακληθεί αν δεν πληρούνται οι απαιτήσεις που ορίζονται στο ανωτέρω σημείο 7.1 ή αν το όχημα απέτυχε στους ελέγχους που προσδιορίζονται στο ανωτέρω σημείο 7.
         8.2.   Εάν κάποιο συμβαλλόμενο μέρος της συμφωνίας, το οποίο εφαρμόζει τον παρόντα κανονισμό, ανακαλέσει έγκριση που έχει χορηγήσει κατά το παρελθόν, πρέπει να ενημερώσει άμεσα τα υπόλοιπα συμβαλλόμενα μέρη που εφαρμόζουν τον παρόντα κανονισμό μέσω εντύπου κοινοποίησης σύμφωνου με το υπόδειγμα που παρατίθεται στο παράρτημα 1 του παρόντος κανονισμού.
         9.   ΤΡΟΠΟΠΟΙΗΣΕΙΣ ΤΟΥ ΤΥΠΟΥ ΟΧΗΜΑΤΟΣ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΟΣΟΝ ΑΦΟΡΑ ΤΑ ΚΑΘΙΣΜΑΤΑ, ΤΙΣ ΑΓΚΥΡΩΣΕΙΣ ΤΟΥΣ ΚΑΙ/Η ΤΑ ΠΡΟΣΚΕΦΑΛΑ ΤΟΥΣ
         9.1.   Κάθε τροποποίηση του τύπου οχήματος όσον αφορά τα καθίσματα, τις αγκυρώσεις τους και/ή τα προσκέφαλα κοινοποιείται στην αρχή έγκρισης τύπου που ενέκρινε τον τύπο οχήματος. Στη συνέχεια, η αρχή μπορεί είτε:
         9.1.1.   Να θεωρήσει ότι οι τροποποιήσεις είναι απίθανο να έχουν σημαντικές αρνητικές επιπτώσεις και ότι σε κάθε περίπτωση το όχημα εξακολουθεί να ικανοποιεί τις απαιτήσεις· είτε
         9.1.2.   Να θεωρήσει ότι οι τροποποιήσεις είναι αρκετά ασήμαντες για τα αποτελέσματα που ορίζονται στα σημεία 6.2, 6.3 και 6.4 ανωτέρω ώστε να επαληθεύονται με υπολογισμούς βασισμένους στα αποτελέσματα της δοκιμής έγκρισης· είτε
         9.1.3.   Να ζητήσει από την τεχνική υπηρεσία που είναι αρμόδια για τη διενέργεια των δοκιμών να υποβάλει πρόσθετη έκθεση.
         9.2.   Η επιβεβαίωση ή η άρνηση της έγκρισης, όπου θα διευκρινίζονται οι τροποποιήσεις, κοινοποιείται στα μέρη της συμφωνίας που εφαρμόζουν τον παρόντα κανονισμό βάσει της διαδικασίας που ορίζεται στο σημείο 4.3 ανωτέρω.
         9.3.   Η αρχή έγκρισης τύπου η οποία έχει χορηγήσει επέκταση της έγκρισης εκχωρεί αύξοντα αριθμό σε κάθε αίτηση επέκτασης της έγκρισης και ενημερώνει σχετικά τα υπόλοιπα συμβαλλόμενα μέρη της συμφωνίας του 1958, τα οποία εφαρμόζουν τον παρόντα κανονισμό, μέσω εντύπου κοινοποίησης σύμφωνου με το υπόδειγμα που παρατίθεται στο παράρτημα 1 του παρόντος κανονισμού.
         10.   ΟΡΙΣΤΙΚΗ ΔΙΑΚΟΠΗ ΤΗΣ ΠΑΡΑΓΩΓΗΣ
         10.1.   Αν ο κάτοχος της έγκρισης διακόψει οριστικά την παραγωγή μιας συσκευής εγκεκριμένης σύμφωνα με τον παρόντα κανονισμό, ενημερώνει σχετικά την αρχή που χορήγησε την έγκριση. Με την παραλαβή της σχετικής κοινοποίησης, η εν λόγω υπηρεσία ενημερώνει σχετικά τα λοιπά συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό μέσω ενός εντύπου κοινοποίησης, που είναι σύμφωνο με το υπόδειγμα του παραρτήματος 1 του παρόντος κανονισμού.
         11.   ΟΔΗΓΙΕΣ ΧΡΗΣΗΣ
         11.1.   Για τα καθίσματα που είναι εξοπλισμένα με ρυθμιζόμενα προσκέφαλα, οι παραγωγοί παρέχουν οδηγίες σχετικά με τον τρόπο λειτουργίας, ρύθμισης, ασφάλισης και, όπου ισχύει, αφαίρεσης των προσκεφάλων.
         12.   ΟΝΟΜΑΤΑ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΥΠΕΥΘΥΝΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ ΚΑΙ ΤΩΝ ΔΙΟΙΚΗΤΙΚΩΝ ΑΡΧΩΝ
         Τα συμβαλλόμενα μέρη της συμφωνίας που εφαρμόζουν τον παρόντα κανονισμό οφείλουν να κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι αρμόδιες για τη διεξαγωγή των δοκιμών έγκρισης και της αρχής έγκρισης τύπου που χορηγεί εγκρίσεις και στις οποίες πρέπει να αποστέλλονται τα εκδιδόμενα σε άλλες χώρες έντυπα τα οποία πιστοποιούν την έγκριση ή την επέκταση ή την απόρριψη ή την ανάκληση της έγκρισης.
         13.   ΜΕΤΑΒΑΤΙΚΕΣ ΔΙΑΤΑΞΕΙΣ
         13.1.   Από την ημερομηνία της επίσημης έναρξης της ισχύος της σειράς τροποποιήσεων 06 του παρόντος κανονισμού, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τη χορήγηση εγκρίσεων σύμφωνα με τον παρόντα κανονισμό, όπως τροποποιήθηκε με τη σειρά τροποποιήσεων 06.
         13.2.   Από την 1η Οκτωβρίου 1999, τα συμβαλλόμενα μέρη που εφαρμόζουν τον παρόντα κανονισμό θα χορηγούν εγκρίσεις μόνο αν πληρούνται οι απαιτήσεις του παρόντος κανονισμού, όπως τροποποιήθηκε με τη σειρά τροποποιήσεων 06.
         13.3.   Από την 1η Οκτωβρίου 2001, τα συμβαλλόμενα μέρη που εφαρμόζουν τον παρόντα κανονισμό μπορούν να αρνούνται την αναγνώριση εγκρίσεων που δεν είχαν χορηγηθεί σύμφωνα με τη σειρά τροποποιήσεων 06 του παρόντος κανονισμού.
         13.4.   Από την ημερομηνία της επίσημης έναρξης της ισχύος της σειράς τροποποιήσεων 07 του παρόντος κανονισμού, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τη χορήγηση εγκρίσεων σύμφωνα με τον παρόντα κανονισμό, όπως τροποποιήθηκε με τη σειρά τροποποιήσεων 07.
         13.5.   Αρχής γενομένης 24 μήνες από την ημερομηνία έναρξης της ισχύος της σειράς τροποποιήσεων 07, τα συμβαλλόμενα μέρη που εφαρμόζουν τον παρόντα κανονισμό θα χορηγούν έγκριση μόνο αν ο προς έγκριση τύπος οχήματος συμμορφώνεται με τις απαιτήσεις του παρόντος κανονισμού όπως έχει τροποποιηθεί με τη σειρά τροποποιήσεων 07.
         13.6.   Αρχής γενομένης 48 μήνες από την ημερομηνία έναρξης της ισχύος της σειράς τροποποιήσεων 07, οι υπάρχουσες εγκρίσεις σύμφωνα με τον παρόντα κανονισμό παύουν να είναι έγκυρες, εκτός από τις περιπτώσεις τύπων οχημάτων που συμμορφώνονται με τις απαιτήσεις του παρόντος κανονισμού όπως έχει τροποποιηθεί με τη σειρά τροποποιήσεων 07.
         13.7.   Από την επίσημη ημερομηνία έναρξης ισχύος της σειράς τροποποιήσεων 08, κανένα συμβαλλόμενο μέρος που εφαρμόζει τον παρόντα κανονισμό δεν θα αρνείται τη χορήγηση εγκρίσεων βάσει του παρόντος κανονισμού, όπως έχει τροποποιηθεί με τη σειρά τροποποιήσεων 08.
         13.8.   Αρχής γενομένης 24 μήνες από την ημερομηνία έναρξης της ισχύος της σειράς τροποποιήσεων 08, τα συμβαλλόμενα μέρη που εφαρμόζουν τον παρόντα κανονισμό θα χορηγούν έγκριση μόνο αν πληρούνται οι απαιτήσεις του παρόντος κανονισμού, όπως έχει τροποποιηθεί με τη σειρά τροποποιήσεων 08.
         13.9.   Αρχής γενομένης 36 μήνες από την ημερομηνία έναρξης ισχύος της σειράς τροποποιήσεων 08, τα συμβαλλόμενα μέρη που εφαρμόζουν τον παρόντα κανονισμό μπορούν να αρνούνται να αναγνωρίσουν εγκρίσεις που δεν χορηγήθηκαν σύμφωνα με τη σειρά τροποποιήσεων 08 του παρόντος κανονισμού.
         13.10.   Παρά τα σημεία 13.8 και 13.9, οι εγκρίσεις κατηγοριών οχημάτων που δεν επηρεάζονται από τη σειρά τροποποιήσεων 08 παραμένουν σε ισχύ, και τα συμβαλλόμενα μέρη που εφαρμόζουν τον παρόντα κανονισμό θα εξακολουθήσουν να τις αποδέχονται.
         13.11.   Αν κατά το χρόνο προσχώρησης στον παρόντα κανονισμό δεν υπάρχουν στις εθνικές απαιτήσεις τους απαιτήσεις που απαγορεύουν τα πλευρικά καθίσματα, τα συμβαλλόμενα μέρη μπορούν να εξακολουθήσουν να επιτρέπουν την τοποθέτηση πλευρικών καθισμάτων για σκοπούς εθνικής έγκρισης και, στην περίπτωση αυτή, αυτές οι κατηγορίες λεωφορείων δεν μπορούν να λάβουν έγκριση τύπου βάσει του παρόντος κανονισμού.
         13.12.   Από την επίσημη ημερομηνία έναρξης ισχύος της σειράς τροποποιήσεων 09, κανένα συμβαλλόμενο μέρος που εφαρμόζει τον παρόντα κανονισμό δεν θα αρνείται να χορηγήσει ή να αποδεχτεί εγκρίσεις τύπου βάσει του παρόντος κανονισμού, όπως έχει τροποποιηθεί με τη σειρά τροποποιήσεων 09.
         13.12.1.   Από την 1η Σεπτεμβρίου του 2020, τα συμβαλλόμενα μέρη που εφαρμόζουν τον παρόντα κανονισμό δεν θα είναι υποχρεωμένα να αποδέχονται εγκρίσεις τύπου που εκδόθηκαν για πρώτη φορά σύμφωνα με τις προηγούμενες σειρές τροποποιήσεων την 1η Σεπτεμβρίου του 2020 ή μετά την ημερομηνία αυτή.
         13.12.2.   Έως την 1η Σεπτεμβρίου του 2022, τα συμβαλλόμενα μέρη που εφαρμόζουν τον παρόντα κανονισμό θα αποδέχονται εγκρίσεις τύπου που εκδόθηκαν για πρώτη φορά σύμφωνα με τις προηγούμενες σειρές τροποποιήσεων πριν από την 1η Σεπτεμβρίου του 2020.
         13.12.3.   Από την 1η Σεπτεμβρίου του 2022, τα συμβαλλόμενα μέρη που εφαρμόζουν τον παρόντα κανονισμό δεν θα είναι υποχρεωμένα να αποδέχονται εγκρίσεις τύπου που εκδόθηκαν σύμφωνα με τις προηγούμενες σειρές τροποποιήσεων του παρόντος κανονισμού.
         13.12.4.   Παρά το σημείο 13.12.3, τα συμβαλλόμενα μέρη που εφαρμόζουν τον παρόντα κανονισμό θα εξακολουθήσουν να αποδέχονται εγκρίσεις τύπου που εκδόθηκαν σύμφωνα με τις προηγούμενες σειρές τροποποιήσεων του παρόντος κανονισμού για οχήματα που δεν επηρεάζονται από τις αλλαγές που εισήγαγε η σειρά τροποποιήσεων 09.
         13.12.5.   Τα συμβαλλόμενα μέρη που εφαρμόζουν τον παρόντα κανονισμό δεν αρνούνται τη χορήγηση εγκρίσεων τύπου σύμφωνα με οποιαδήποτε προηγούμενη σειρά τροποποιήσεων του παρόντος κανονισμού ή επεκτάσεών τους.
         
            (1)  Όπως ορίζονται στο ενοποιημένο ψήφισμα για την κατασκευή οχημάτων (R.E.3.), έγγραφο ECE/TRANS/WP.29/78/Rev. 6, σημείο 2 - http://www.unece.org/trans/main/wp29/wp29wgs/wp29gen/wp29resolutions.html
         
            (2)  Οι διακριτικοί αριθμοί των συμβαλλομένων μερών της συμφωνίας του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3.), έγγραφο ECE/TRANS/WP.29/78/Rev. 6, παράρτημα 3 - http://www.unece.org/trans/main/wp29/wp29wgs/wp29gen/wp29resolutions.html
         
            (3)  Τα οχήματα της κατηγορίας M2 που είναι εγκεκριμένα σύμφωνα με τον παρόντα κανονισμό ως εναλλακτική λύση προς τον κανονισμό 80 (σύμφωνα με το σημείο 1.2 του εν λόγω κανονισμού) πληρούν επίσης τις απαιτήσεις του παρόντος σημείου.
      
      
         
            ΠΑΡΑΡΤΗΜΑ 1
            ΚΟΙΝΟΠΟΙΗΣΗ
            [μέγιστες διαστάσεις: A4 (210 × 297 mm)]
            (1)
            Εκδόθηκε από:
            Όνομα διοικητικής αρχής:
            …
            …
            σχετικά με (2):
            Χορήγηση έγκρισης
            Επέκταση έγκρισης
            Απόρριψη έγκρισης
            Ανάκληση έγκρισης
            Οριστική διακοπή της παραγωγής
            τύπου οχήματος όσον αφορά την αντοχή των καθισμάτων και των αγκυρώσεών τους, στην περίπτωση καθισμάτων που είναι εφοδιασμένα ή μπορούν να εφοδιαστούν με προσκέφαλα ή καθισμάτων που δεν μπορούν να εφοδιαστούν με τέτοιες διατάξεις και χαρακτηριστικά των προσκεφάλων σύμφωνα με τον κανονισμό 17
            Έγκριση αριθ. … Επέκταση αριθ. …
            1. Εμπορική ονομασία ή σήμα του μηχανοκίνητου οχήματος …
            2. Τύπος οχήματος …
            3. Όνομα και διεύθυνση κατασκευαστή …
            4. Εάν υπάρχει, όνομα και διεύθυνση του αντιπροσώπου του κατασκευαστή …
            5. Περιγραφή των καθισμάτων …
            6. Αριθμός καθισμάτων που είναι εφοδιασμένα ή μπορούν να εφοδιαστούν με προσκέφαλα, ρυθμιζόμενα ή μη …
            7. Περιγραφή των συστημάτων ρύθμισης, μετατόπισης και ασφάλισης του καθίσματος ή των μερών του και περιγραφή του συστήματος προστασίας των επιβατών από τη μετατόπιση αποσκευών: …
            8. Περιγραφή αγκύρωσης καθίσματος: …
            9. Διαμήκης θέση των καθισμάτων κατά τη διάρκεια της δοκιμής: …
            10. Τύπος διάταξης: επιβράδυνση/επιτάχυνση (2)
            11. Υποβλήθηκε προς έγκριση στις: …
            12. Τεχνική υπηρεσία αρμόδια για τη διεξαγωγή των δοκιμών έγκρισης: …
            13. Ημερομηνία έκδοσης της έκθεσης δοκιμών από την εν λόγω υπηρεσία: …
            14. Αριθμός της έκθεσης δοκιμών που εκδόθηκε από την εν λόγω υπηρεσία: …
            15. Παρατηρήσεις …
            16. Χορήγηση/επέκταση/απόρριψη/ανάκληση έγκρισης (2)
            17. Λόγοι επέκτασης (εάν υπάρχουν) …
            18. Θέση του σήματος έγκρισης στο όχημα …
            19. Τόπος …
            20. Ημερομηνία …
            21. Υπογραφή …
            22. Τα ακόλουθα έγγραφα, που φέρουν τον προαναφερόμενο αριθμό έγκρισης, επισυνάπτονται στην παρούσα κοινοποίηση:
            Σχήματα, διαγράμματα και σχέδια καθισμάτων, των αγκυρώσεών τους στο όχημα, των συστημάτων ρύθμισης και μετατόπισης των καθισμάτων και των μερών τους καθώς και των συστημάτων ασφάλισής τους·
            Φωτογραφίες των καθισμάτων, των αγκυρώσεών τους, των συστημάτων ρύθμισης και μετατόπισης των καθισμάτων και των μερών τους καθώς και των συστημάτων ασφάλισής τους, και του πρόσθετου συστήματος για την προστασία των επιβατών από τη μετατόπιση αποσκευών.
            Σημείωση: Στην περίπτωση καθισμάτων εφοδιασμένων με προσκέφαλα όπως ορίζεται στα σημεία 2.12.2 και 2.12.3 του παρόντος κανονισμού, το προσκέφαλο πρέπει να εμφανίζεται σε όλα τα σχέδια, διαγράμματα και φωτογραφίες.
            (1) Χαρακτηριστικός αριθμός της χώρας που χορήγησε, επέκτεινε, απέρριψε ή ανακάλεσε την έγκριση (βλέπε διατάξεις του παρόντος κανονισμού περί εγκρίσεως).
            (2) Διαγράφεται ό,τι δεν ισχύει.
         
      
      
         
            ΠΑΡΑΡΤΗΜΑ 2
            ΔΙΑΤΑΞΕΙΣ ΤΩΝ ΣΗΜΑΤΩΝ ΕΓΚΡΙΣΗΣ
            ΥΠΟΔΕΙΓΜΑ A
            (βλέπε σημεία 4.4, 4.4.1, 4.4.2 και 4.4.3 του παρόντος κανονισμού)
            Όχημα με ένα τουλάχιστον κάθισμα που είναι εφοδιασμένο ή μπορεί να εφοδιαστεί με προσκέφαλο
            a = 8 mm τουλάχιστον
            Το παραπάνω σήμα έγκρισης, όταν επικολλάται σε όχημα, δείχνει ότι ο τύπος του συγκεκριμένου οχήματος, όσον αφορά την αντοχή των καθισμάτων που είναι εφοδιασμένα ή μπορούν να εφοδιαστούν με προσκέφαλα και όσον αφορά τα χαρακτηριστικά των προσκεφάλων, έχει εγκριθεί στις Κάτω Χώρες (E 4) σύμφωνα με τον κανονισμό 17, με τον αριθμό έγκρισης 092439. Τα πρώτα δύο ψηφία του αριθμού έγκρισης δείχνουν ότι ο κανονισμός περιλάμβανε ήδη τη σειρά τροποποιήσεων 09 όταν χορηγήθηκε η έγκριση. Το παραπάνω σήμα έγκρισης δείχνει επίσης ότι ο τύπος οχήματος εγκρίθηκε σύμφωνα με τον κανονισμό 17 όσον αφορά την αντοχή τυχόν καθισμάτων του οχήματος που δεν είναι εφοδιασμένα ή δεν μπορούν να εφοδιαστούν με προσκέφαλα.
            ΥΠΟΔΕΙΓΜΑ B
            (βλέπε σημεία 4.4, 4.4.1 και 4.4.2 του παρόντος κανονισμού)
            Όχημα με καθίσματα που δεν είναι εφοδιασμένα ή δεν μπορούν να εφοδιαστούν με προσκέφαλα
            a = 8 mm τουλάχιστον
            Το παραπάνω σήμα έγκρισης, όταν επικολλάται σε όχημα, δείχνει ότι ο τύπος του συγκεκριμένου οχήματος έχει καθίσματα που δεν είναι εφοδιασμένα ή δεν μπορούν να εφοδιαστούν με προσκέφαλα, και, όσον αφορά την αντοχή των καθισμάτων και των αγκυρώσεών τους, έχει εγκριθεί στις Κάτω Χώρες (E 4) σύμφωνα με τον κανονισμό 17 με τον αριθμό έγκρισης 092439. Τα πρώτα δύο ψηφία του αριθμού έγκρισης δείχνουν ότι ο κανονισμός περιλάμβανε ήδη τη σειρά τροποποιήσεων 09 όταν χορηγήθηκε η έγκριση.
            ΥΠΟΔΕΙΓΜΑ Γ
            (βλέπε σημείο 4.5 του παρόντος κανονισμού)
            Όχημα με ένα τουλάχιστον κάθισμα που είναι εφοδιασμένο ή μπορεί να εφοδιαστεί με προσκέφαλο
            a = 8 mm τουλάχιστον
            Το παραπάνω σήμα έγκρισης, όταν επικολλάται σε όχημα, δείχνει ότι ο τύπος οχήματος έχει ένα τουλάχιστον κάθισμα που είναι εφοδιασμένο ή μπορεί να εφοδιαστεί με προσκέφαλο, και έχει εγκριθεί στις Κάτω Χώρες (E 4) σύμφωνα με τους κανονισμούς 17 και 33 (1).
            Οι αριθμοί έγκρισης δείχνουν ότι, τις ημερομηνίες χορήγησης της έγκρισης, ο κανονισμός 17 περιελάμβανε τη σειρά τροποποιήσεων 09, αλλά ο κανονισμός ΟΗΕ 33 ήταν ακόμη στην αρχική του μορφή. Το παραπάνω σήμα έγκρισης δείχνει επίσης ότι ο τύπος οχήματος εγκρίθηκε σύμφωνα με τον κανονισμό 17 όσον αφορά την αντοχή τυχόν καθισμάτων του οχήματος που δεν είναι εφοδιασμένα ή δεν μπορούν να εφοδιαστούν με προσκέφαλα.
            ΥΠΟΔΕΙΓΜΑ Δ
            (βλέπε σημείο 4.5 του παρόντος κανονισμού)
            Όχημα με καθίσματα που δεν είναι εφοδιασμένα ή δεν μπορούν να εφοδιαστούν με προσκέφαλα
            a = 8 mm τουλάχιστον
            Το παραπάνω σήμα έγκρισης, όταν επικολλάται σε όχημα, δείχνει ότι ο τύπος οχήματος έχει καθίσματα που δεν είναι εφοδιασμένα ή δεν μπορούν να εφοδιαστούν με προσκέφαλα, και έχει εγκριθεί στις Κάτω Χώρες (E 4) σύμφωνα με τους κανονισμούς 17 και 33 (1). Οι αριθμοί έγκρισης δείχνουν ότι, τις ημερομηνίες χορήγησης της έγκρισης, ο κανονισμός 17 περιλάμβανε τη σειρά τροποποιήσεων 09, αλλά ο κανονισμός ΟΗΕ 33 ήταν ακόμη στην αρχική του μορφή.
            
               (1)  Ο δεύτερος αριθμός δίνεται απλώς ως παράδειγμα.
         
      
      
         
            ΠΑΡΑΡΤΗΜΑ 3
            ΔΙΑΔΙΚΑΣΙΑ ΓΙΑ ΤΟΝ ΠΡΟΣΔΙΟΡΙΣΜΟ ΤΟΥ ΣΗΜΕΙΟΥ «Η» ΚΑΙ ΤΗΣ ΠΡΑΓΜΑΤΙΚΗΣ ΓΩΝΙΑΣ ΤΟΥ ΚΟΡΜΟΥ ΓΙΑ ΤΙΣ ΘΕΣΕΙΣ ΚΑΘΗΜΕΝΩΝ ΣΤΑ ΜΗΧΑΝΟΚΙΝΗΤΑ ΟΧΗΜΑΤΑ (1)
            
            
                        Προσάρτημα 1
                     
                     
                        —
                     
                     
                        Περιγραφή της τρισδιάστατης μηχανής σημείου «H» (1)
                        
                     
                  
                        Προσάρτημα 2
                     
                     
                        —
                     
                     
                        Τρισδιάστατο σύστημα αναφοράς (1)
                        
                     
                  
                        Προσάρτημα 3
                     
                     
                        —
                     
                     
                        Στοιχεία αναφοράς σχετικά με τις θέσεις καθημένων (1)
                        
                     
                  
               (1)  Η διαδικασία περιγράφεται στο παράρτημα 1 και στα προσαρτήματά του 1, 2 και 3 του ενοποιημένου ψηφίσματος για την κατασκευή οχημάτων (R.E.3) (έγγραφο ECE/TRANS/WP.29/78/Rev.6 - http://www.unece.org/trans/main/wp29/wp29wgs/wp29gen/wp29resolutions.html
         
      
      
         
            ΠΑΡΑΡΤΗΜΑ 4
            ΠΡΟΣΔΙΟΡΙΣΜΟΣ ΤΟΥ ΥΨΟΥΣ ΚΑΙ ΤΟΥ ΠΛΑΤΟΥΣ ΤΩΝ ΠΡΟΣΚΕΦΑΛΩΝ
            
               Σχήμα 1
            
            
               Σχήμα 2
            
            
      
      
         
            ΠΑΡΑΡΤΗΜΑ 5
            ΛΕΠΤΟΜΕΡΕΙΕΣ ΓΙΑ ΤΙΣ ΓΡΑΜΜΕΣ ΚΑΙ ΤΙΣ ΜΕΤΡΗΣΕΙΣ ΠΟΥ ΛΑΜΒΑΝΟΝΤΑΙ ΚΑΤΑ ΤΗ ΔΙΑΡΚΕΙΑ ΤΩΝ ΔΟΚΙΜΩΝ
            
                        1.
                     
                     
                        Αρχική θέση χωρίς φορτίο.
                     
                  
                        2α.
                     
                     
                        Μετατοπισμένη θέση με την εφαρμογή, στην πλάτη του ανδρεικέλου, ροπής 373 Nm γύρω από το σημείο R, που ορίζει τη θέση της μετατοπισμένης γραμμής αναφοράς r1.
                     
                  
                        2β.
                     
                     
                        Μετατοπισμένη θέση με την εφαρμογή, στη σφαίρα διαμέτρου 165 mm, δύναμης F που παράγει ροπή 373 Nm γύρω από το σημείο R, διατηρώντας τη μετατοπισμένη γραμμή αναφοράς r1 στη θέση της.
                     
                  
                        3.
                     
                     
                        Θέση μετά τη μετατόπιση από τη δύναμη F, αυξημένη σε 890 N.
                     
                  
      
      
         
            ΠΑΡΑΡΤΗΜΑ 6
            ΔΙΑΔΙΚΑΣΙΑ ΔΟΚΙΜΗΣ ΜΕ ΣΚΟΠΟ ΤΗΝ ΕΞΑΚΡΙΒΩΣΗ ΤΗΣ ΔΙΑΣΠΟΡΑΣ ΕΝΕΡΓΕΙΑΣ
            1.   ΕΓΚΑΤΑΣΤΑΣΗ, ΣΥΣΚΕΥΗ ΔΟΚΙΜΗΣ, ΟΡΓΑΝΑ ΚΑΤΑΓΡΑΦΗΣ ΚΑΙ ΔΙΑΔΙΚΑΣΙΑ
            1.1.   Εγκατάσταση
            Το κάθισμα, όπως είναι εγκατεστημένο στο όχημα, στερεώνεται σταθερά στον πάγκο δοκιμής με τα εξαρτήματα στερέωσης που παρέχει ο κατασκευαστής, κατά τρόπον ώστε να μη μετατοπίζεται υπό την επίδραση της σύγκρουσης.
            Το ερεισίνωτο, αν είναι ρυθμιζόμενο, ασφαλίζεται στη θέση που ορίζεται στο σημείο 6.1.1 του παρόντος κανονισμού.
            Αν το κάθισμα είναι εφοδιασμένο με προσκέφαλο, το προσκέφαλο πρέπει να είναι τοποθετημένο στο ερεισίνωτο όπως είναι στο όχημα. Όταν το προσκέφαλο είναι χωριστό, στερεώνεται στο μέρος της δομής του οχήματος στο οποίο στερεώνεται κανονικά.
            Αν το προσκέφαλο είναι ρυθμιζόμενο, τοποθετείται στην πλέον δυσμενή θέση που επιτρέπεται από τα συστήματα ρύθμισής του.
            1.2.   Συσκευή δοκιμής
            1.2.1.   Η συσκευή αυτή αποτελείται από ένα εκκρεμές του οποίου ο στροφέας υποβαστάζεται από ένσφαιρους τριβείς και του οποίου η ανηγμένη μάζα (*1) στο κέντρο κρούσης είναι 6,8 kg. Το κατώτερο άκρο του εκκρεμούς αποτελείται από μιαν άκαμπτη ψευδοκεφαλή διαμέτρου 165 mm της οποίας το κέντρο ταυτίζεται με το κέντρο κρούσης του εκκρεμούς.
            1.2.2.   Η ψευδοκεφαλή είναι εφοδιασμένη με δύο επιταχυνσιόμετρα και με μία διάταξη μέτρησης της ταχύτητας, κατάλληλες για τη μέτρηση των τιμών κατά τη διεύθυνση κρούσης.
            1.3.   Όργανα καταγραφής
            Τα όργανα καταγραφής πρέπει να επιτρέπουν την πραγματοποίηση των μετρήσεων με τους ακόλουθους βαθμούς ακρίβειας:
            1.3.1.   Επιτάχυνση:
            Ακρίβεια = ± 5 % της πραγματικής τιμής·
            Κλάση συχνότητας του διαύλου δεδομένων: κλάση 600 που αντιστοιχεί στο πρότυπο ISO 6487 (1980)·
            Εγκάρσια ευαισθησία = < 5 % του χαμηλότερου σημείου της κλίμακας.
            1.3.2.   Ταχύτητα:
            Ακρίβεια: ± 2,5 % της πραγματικής τιμής·
            Ευαισθησία: 0,5 km/h.
            1.3.3.   Καταγραφή του χρόνου:
            Το σύνολο των συσκευών πρέπει να επιτρέπει την καταγραφή του φαινομένου καθ’ όλη τη διάρκειά του και την ανάγνωση χιλιοστού του δευτερολέπτου·
            Η έναρξη της πρόσκρουσης τη στιγμή της πρώτης επαφής της ψευδοκεφαλής με το υπό δοκιμή είδος εντοπίζεται επί των καταγραφών που χρησιμεύουν για την ανάλυση της δοκιμής.
            1.4.   Διαδικασία δοκιμής
            1.4.1.   Δοκιμές στο ερεισίνωτο
            Με το κάθισμα εγκατεστημένο όπως αναφέρεται στο σημείο 1.1 του παρόντος παραρτήματος, η κατεύθυνση της πρόσκρουσης από πίσω προς τα εμπρός πρέπει να είναι σε διάμηκες επίπεδο σε γωνία 45° από το κατακόρυφο.
            Τα σημεία πρόσκρουσης θα επιλέγονται από το εργαστήριο δοκιμών στην περιοχή 1, όπως ορίζεται στο σημείο 6.8.1.1 του παρόντος κανονισμού, ή, αν είναι απαραίτητο, στην περιοχή 2, όπως ορίζεται στο σημείο 6.8.1.2 του παρόντος κανονισμού, σε επιφάνειες με ακτίνες καμπυλότητας μικρότερες των 5 mm.
            1.4.2.   Δοκιμές στο προσκέφαλο
            Το προσκέφαλο εγκαθίσταται και ρυθμίζεται όπως αναφέρεται στο σημείο 1.1 του παρόντος παραρτήματος. Οι προσκρούσεις πραγματοποιούνται σε σημεία επιλεγμένα από το εργαστήριο δοκιμών στην περιοχή 1, όπως ορίζεται στο σημείο 6.8.1.1 του παρόντος κανονισμού, και ενδεχομένως στην περιοχή 2, όπως ορίζεται στο σημείο 6.8.1.2 του παρόντος κανονισμού, σε επιφάνειες με ακτίνες καμπυλότητας μικρότερες των 5 mm.
            1.4.2.1.   Για την οπίσθια όψη, η κατεύθυνση της πρόσκρουσης από πίσω προς τα εμπρός πρέπει να είναι σε διάμηκες επίπεδο σε γωνία 45° από το κατακόρυφο.
            1.4.2.2.   Για την πρόσθια όψη, η κατεύθυνση της πρόσκρουσης από εμπρός προς τα πίσω πρέπει να είναι οριζόντια σε διάμηκες επίπεδο.
            1.4.2.3.   Οι πρόσθιες και οπίσθιες ζώνες ορίζονται, αντιστοίχως, από το οριζόντιο επίπεδο το εφαπτόμενο στην κορυφή του προσκεφάλου, όπως ορίζεται στο σημείο 6.5 του παρόντος κανονισμού.
            1.4.3.   Η ψευδοκεφαλή πρέπει να προσκρούσει στο δοκιμαζόμενο στοιχείο με ταχύτητα 24,1 km/h. Η ταχύτητα αυτή επιτυγχάνεται είτε με την απλή ενέργεια ώθησης είτε με χρήση πρόσθετης ωστικής διάταξης.
            2.   ΑΠΟΤΕΛΕΣΜΑΤΑ
            Η τιμή της επιβράδυνσης που λαμβάνεται υπόψη είναι η μέση τιμή αυτών που δίνουν τα δύο επιταχυνσιόμετρα.
            3.   Ισοδύναμες διαδικασίες (βλέπε σημείο 6.9 του παρόντος κανονισμού).
            
               (*1)  Η σχέση της ανηγμένης μάζας «mr» του εκκρεμούς ως προς τη συνολική μάζα «m» του εκκρεμούς σε απόσταση «a» μεταξύ του κέντρου κρούσης και του άξονα περιστροφής και σε απόσταση «l» μεταξύ του κέντρου βάρους και του άξονα περιστροφής παρέχεται από τον τύπο:
            
               
         
      
      
         
            ΠΑΡΑΡΤΗΜΑ 7
            ΜΕΘΟΔΟΣ ΓΙΑ ΤΗ ΔΟΚΙΜΗ ΤΗΣ ΑΝΤΟΧΗΣ ΤΩΝ ΑΓΚΥΡΩΣΕΩΝ ΤΩΝ ΚΑΘΙΣΜΑΤΩΝ ΚΑΙ ΤΩΝ ΣΥΣΤΗΜΑΤΩΝ ΡΥΘΜΙΣΗΣ, ΑΣΦΑΛΙΣΗΣ ΚΑΙ ΜΕΤΑΤΟΠΙΣΗΣ
            1.   ΔΟΚΙΜΗ ΑΝΤΟΧΗΣ ΣΤΑ ΑΠΟΤΕΛΕΣΜΑΤΑ ΤΗΣ ΑΔΡΑΝΕΙΑΣ
            1.1.   Τα προς δοκιμή καθίσματα εγκαθίστανται στο αμάξωμα του οχήματος για το οποίο είναι σχεδιασμένα. Αυτό το αμάξωμα του οχήματος στερεώνεται σταθερά σε μια άμαξα δοκιμών όπως ορίζεται στις ακόλουθες παραγράφους.
            1.2.   Η μέθοδος που χρησιμοποιείται για να στερεωθεί το αμάξωμα του οχήματος στην άμαξα δοκιμών δεν πρέπει να έχει ως αποτέλεσμα την ενίσχυση των αγκυρώσεων των καθισμάτων.
            1.3.   Τα καθίσματα και τα μέρη τους ρυθμίζονται και ασφαλίζονται όπως ορίζεται στο σημείο 6.1.1 και σε μια από τις θέσεις που περιγράφονται στο σημείο 6.3.3 ή 6.3.4 του παρόντος κανονισμού.
            1.4.   Αν τα καθίσματα μιας ομάδας δεν παρουσιάζουν ουσιαστικές διαφορές κατά την έννοια του σημείου 2.2 του παρόντος κανονισμού, οι δοκιμές που ορίζονται στα σημεία 6.3.1 και 6.3.2 του παρόντος κανονισμού μπορούν να διεξαχθούν με ένα κάθισμα ρυθμισμένο στην πλέον πρόσθια θέση και ένα κάθισμα ρυθμισμένο στην πλέον οπίσθια θέση.
            1.5.   Η επιβράδυνση ή επιτάχυνση της άμαξας δοκιμών μετριέται με διαύλους δεδομένων κλάσης συχνότητας (CFC) 60, που αντιστοιχεί στα χαρακτηριστικά του Διεθνούς Προτύπου ISO 6487 (2002).
            2.   ΔΟΚΙΜΗ ΣΥΓΚΡΟΥΣΗΣ ΤΟΥ ΠΛΗΡΟΥΣ ΟΧΗΜΑΤΟΣ ΜΕ ΑΚΑΜΠΤΟ ΕΜΠΟΔΙΟ
            2.1.   Το εμπόδιο θα είναι ένα τεμάχιο οπλισμένου σκυροδέματος πλάτους όχι μικρότερου των 3 m, ύψους όχι μικρότερου των 1,5 m και πάχους όχι μικρότερου των 0,6 m. Η πρόσθια όψη πρέπει να είναι κάθετη με το τελικό τμήμα της τροχιάς δοκιμών και να καλύπτεται από σανίδες αντικολλητού ξύλου πάχους 19 ± 1 mm. Τουλάχιστον 90 τόνοι χώματος πρέπει να συμπιεστούν πίσω από το τεμάχιο οπλισμένου σκυροδέματος. Το εμπόδιο από οπλισμένο σκυρόδεμα και χώμα μπορεί να αντικατασταθεί από εμπόδια με την ίδια πρόσθια επιφάνεια, με την προϋπόθεση ότι παρέχουν ισοδύναμα αποτελέσματα.
            2.2.   Τη στιγμή της πρόσκρουσης το όχημα πρέπει να κινείται ελεύθερα. Πρέπει να φτάσει στο εμπόδιο ακολουθώντας πορεία κάθετη προς τον τοίχο πρόσκρουσης· η μέγιστη ανεκτή πλευρική απόκλιση ευθυγράμμισης μεταξύ της κατακόρυφης μέσης γραμμής του πρόσθιου μέρους του οχήματος και της κατακόρυφης μέσης γραμμής του τοίχου πρόσκρουσης είναι ± 30 cm. Κατά τη στιγμή της σύγκρουσης, το όχημα δεν πρέπει πλέον να υπόκειται στη δράση καμίας επιπλέον διάταξης διεύθυνσης ή προώθησης. Η ταχύτητα κατά την πρόσκρουση πρέπει να είναι μεταξύ 48,3 km/h και 53,1 km/h.
            2.3.   Το σύστημα καυσίμων πρέπει να έχει πληρωθεί με καύσιμο ή ισοδύναμο υγρό κατά τουλάχιστον 90 τοις εκατό της χωρητικότητάς του.
         
      
      
         
            ΠΑΡΑΡΤΗΜΑ 8
            ΠΡΟΣΔΙΟΡΙΣΜΟΣ ΤΗΣ ΔΙΑΣΤΑΣΗΣ «A» ΤΩΝ ΚΕΝΩΝ ΤΩΝ ΠΡΟΣΚΕΦΑΛΩΝ
            
               Σχήμα 1
            
            
               Παράδειγμα οριζόντιων κενών
            
            
               Σημείωση: Το τμήμα A-A πρέπει να βρίσκεται σε σημείο της περιοχής του κενού που επιτρέπει τη μέγιστη διείσδυση της σφαίρας, χωρίς να ασκείται κανένα φορτίο.
            
               Σχήμα 2
            
            
               Παράδειγμα κατακόρυφων κενών
            
            
               Σημείωση: Το τμήμα A-A πρέπει να βρίσκεται σε σημείο της περιοχής του κενού που επιτρέπει τη μέγιστη διείσδυση της σφαίρας, χωρίς να ασκείται κανένα φορτίο.
         
      
      
         
            ΠΑΡΑΡΤΗΜΑ 9
            ΔΙΑΔΙΚΑΣΙΑ ΔΟΚΙΜΗΣ ΓΙΑ ΔΙΑΤΑΞΕΙΣ ΠΟΥ ΠΡΟΟΡΙΖΟΝΤΑΙ ΝΑ ΠΡΟΣΤΑΤΕΥΟΥΝ ΤΟΥΣ ΕΠΙΒΑΤΕΣ ΑΠΟ ΤΗ ΜΕΤΑΚΙΝΗΣΗ ΑΠΟΣΚΕΥΩΝ
            1.   ΟΓΚΟΙ ΔΟΚΙΜΩΝ
            Άκαμπτοι όγκοι, με το κέντρο αδράνειας στο γεωμετρικό κέντρο.
            Τύπος 1
            
                        Διαστάσεις
                     
                     
                        :
                     
                     
                        300 mm × 300 mm × 300 mm
                        Όλες οι ακμές και οι γωνίες στρογγυλευμένες σε 20 mm
                     
                  
                        Μάζα
                     
                     
                        :
                     
                     
                        18 kg
                     
                  Ροπή αδράνειας 0,3 ± 0,05 kgm2 (γύρω και από τους 3 κύριους άξονες αδράνειας των όγκων αποσκευών)
            Τύπος 2
            
                        Διαστάσεις
                     
                     
                        :
                     
                     
                        500 mm × 350 mm × 125 mm
                        Όλες οι ακμές και οι γωνίες στρογγυλευμένες σε 20 mm
                     
                  
                        Μάζα
                     
                     
                        :
                     
                     
                        10 kg
                     
                  2.   ΠΡΟΕΤΟΙΜΑΣΙΑ ΤΗΣ ΔΟΚΙΜΗΣ
            2.1.   Δοκιμή ερεισινώτων (βλέπε σχήμα 1)
            2.1.1.   Γενικές απαιτήσεις
            2.1.1.1.   Κατά την προτίμηση του κατασκευαστή του αυτοκινήτου, τα μέρη με σκληρότητα χαμηλότερη από 50 Shore A μπορούν να αφαιρεθούν από το υπό δοκιμή κάθισμα και προσκέφαλο κατά τη διάρκεια των δοκιμών.
            2.1.1.2.   Δύο όγκοι δοκιμών τύπου 1 τοποθετούνται στο δάπεδο του χώρου αποσκευών. Για να προσδιοριστεί η θέση των όγκων δοκιμών κατά μήκος, τοποθετούνται πρώτα με τρόπο ώστε η πρόσθια όψη τους να εφάπτεται με το τμήμα του οχήματος που αποτελεί το πρόσθιο όριο του χώρου αποσκευών και η κάτω πλευρά τους να ακουμπά στο δάπεδο του χώρου αποσκευών. Στη συνέχεια μετακινούνται προς τα πίσω και παράλληλα με το διάμηκες μεσαίο επίπεδο του οχήματος μέχρι το γεωμετρικό τους κέντρο να έχει διανύσει οριζόντια απόσταση 200 mm. Αν οι διαστάσεις του χώρου αποσκευών δεν επιτρέπουν απόσταση 200 mm και αν τα πίσω καθίσματα μπορούν να ρυθμίζονται οριζοντίως, τα καθίσματα αυτά μετακινούνται προς τα εμπρός μέχρι το όριο του περιθωρίου ρύθμισης που προβλέπεται για κανονική χρήση από επιβάτες ή στη θέση που βρίσκεται σε απόσταση 200 mm, ανάλογα με το ποιο είναι μικρότερο. Σε άλλες περιπτώσεις, οι όγκοι δοκιμών τοποθετούνται όσο το δυνατό μακρύτερα πίσω από τα πίσω καθίσματα. Η απόσταση ανάμεσα στο διάμηκες μεσαίο επίπεδο του οχήματος και την εσωτερική πλευρά του κάθε όγκου δοκιμών πρέπει να είναι 25 mm, ώστε να υπάρχει απόσταση 50 mm ανάμεσα στους δύο όγκους δοκιμών.
            2.1.1.3.   Κατά τη διάρκεια της δοκιμής, τα καθίσματα πρέπει να ρυθμιστούν με τρόπο ώστε το σύστημα ασφάλισης να μην μπορεί να ελευθερωθεί από εξωτερικούς παράγοντες. Αν είναι δυνατό, τα καθίσματα πρέπει να ρυθμιστούν ως εξής:
            Η κατά μήκος ρύθμιση ασφαλίζεται μία εγκοπή ή 10 mm εμπρός από την πλέον οπίσθια δυνατή θέση χρήσης, όπως ορίζεται από τον κατασκευαστή (για τα καθίσματα με ανεξάρτητη κατακόρυφη ρύθμιση, το μαξιλάρι τοποθετείται στη χαμηλότερη δυνατή θέση). Η δοκιμή διεξάγεται με τα ερεισίνωτα στην κανονική τους θέση χρήσης.
            2.1.1.4.   Αν το ερεισίνωτο είναι εφοδιασμένο με προσκέφαλο, η δοκιμή πρέπει να διεξαχθεί με το προσκέφαλο τοποθετημένο στην υψηλότερη δυνατή θέση, αν είναι ρυθμιζόμενο.
            2.1.1.5.   Αν το ή τα ερεισίνωτα μπορούν να αναδιπλωθούν προς τα κάτω, ασφαλίζονται στην κανονική όρθια θέση τους με τον κανονικό μηχανισμό ασφάλισης.
            2.1.1.6.   Τα καθίσματα πίσω από τα οποία δεν μπορούν να τοποθετηθούν όγκοι δοκιμών τύπου 1 εξαιρούνται από τη δοκιμή αυτή.
            2.1.1.7.   Όλες οι θέσεις καθημένου της υπό δοκιμή σειράς καθισμάτων πρέπει να είναι εξοπλισμένες με όλα τα στοιχεία της οικείας ζώνης ασφαλείας που επιτελεί τη λειτουργία συγκράτησης τα οποία αποτελούν μέρος του καθίσματος.
            
               Σχήμα 1
            
            
               Θέσεις των όγκων δοκιμών πίσω από τα ερεισίνωτα των οπίσθιων καθισμάτων
            
            2.1.2.   Οχήματα με περισσότερες από δύο σειρές καθισμάτων
            2.1.2.1.   Αν η τελευταία οπίσθια σειρά καθισμάτων μπορεί να αφαιρεθεί και/ή αναδιπλωθεί προς τα κάτω από τον χρήστη σύμφωνα με τις οδηγίες του κατασκευαστή για να αυξηθεί η χωρητικότητα του χώρου αποσκευών, πρέπει να δοκιμαστεί και η σειρά καθισμάτων που βρίσκεται αμέσως εμπρός από αυτήν.
            2.1.2.2.   Εντούτοις, στην περίπτωση αυτή, η τεχνική υπηρεσία, μετά από διαβούλευση με τον κατασκευαστή, μπορεί να αποφασίσει να μη δοκιμάσει μία από τις δύο τελευταίες σειρές καθισμάτων, αν τα καθίσματα και τα εξαρτήματά τους έχουν παρόμοιο σχέδιο και τηρείται η απαίτηση δοκιμών των 200 mm.
            2.1.3.   Όταν υπάρχει κενό, το οποίο επιτρέπει την ολίσθηση ενός όγκου δοκιμών τύπου 1 διαμέσου των καθισμάτων, τότε τα φορτία δοκιμών (δύο όγκοι δοκιμών τύπου 1) τοποθετούνται πίσω από τα καθίσματα μετά από συμφωνία μεταξύ της τεχνικής υπηρεσίας και του κατασκευαστή.
            2.1.4.   Η ακριβής διαμόρφωση της δοκιμής σημειώνεται στην έκθεση της δοκιμής.
            2.2.   Δοκιμή των συστημάτων διαχωρισμού
            Για τη δοκιμή των συστημάτων διαχωρισμού πάνω από τα ερεισίνωτα, τοποθετείται στο όχημα σταθερό υπερυψωμένο δάπεδο με επιφάνεια φόρτωσης η οποία τοποθετεί το κέντρο βάρους του όγκου δοκιμών κεντρικά μεταξύ των άνω άκρων των γειτονικών ερεισινώτων (χωρίς να λαμβάνονται υπόψη τα προσκέφαλα) και του κάτω άκρου της επένδυσης της οροφής. Στο υπερυψωμένο δάπεδο δοκιμών τοποθετείται ένας όγκος δοκιμών τύπου 2 με μεγαλύτερη πλευρά διαστάσεων 500 × 350 mm, κεντρικά σε σχέση με τον διαμήκη άξονα του οχήματος και με την πλευρά διαστάσεων 500 x 125 mm προς τα εμπρός. Τα συστήματα διαχωρισμού πίσω από τα οποία δεν μπορεί να τοποθετηθεί ο όγκος δοκιμών τύπου 2 εξαιρούνται από τη δοκιμή αυτή. Ο όγκος δοκιμών τοποθετείται απευθείας σε επαφή με το σύστημα διαχωρισμού. Επιπλέον, δύο όγκοι δοκιμών τύπου 1 τοποθετούνται σύμφωνα με το σημείο 2.1 για να διεξαχθεί ταυτόχρονη δοκιμή στα ερεισίνωτα (βλέπε σχήμα 2).
            
               Σχήμα 2
            
            
               Δοκιμή συστήματος διαχωρισμού πάνω από το ερεισίνωτο
            
            2.2.1.   Αν το ερεισίνωτο είναι εφοδιασμένο με προσκέφαλο, η δοκιμή πρέπει να διεξαχθεί με το προσκέφαλο τοποθετημένο στην υψηλότερη δυνατή θέση, αν είναι ρυθμιζόμενο.
            3.   ΔΥΝΑΜΙΚΗ ΔΟΚΙΜΗ ΕΡΕΙΣΙΝΩΤΩΝ ΚΑΙ ΣΥΣΤΗΜΑΤΩΝ ΔΙΑΧΩΡΙΣΜΟΥ ΠΟΥ ΧΡΗΣΙΜΟΠΟΙΟΥΝΤΑΙ ΩΣ ΣΥΣΤΗΜΑΤΑ ΣΥΓΚΡΑΤΗΣΗΣ ΑΠΟΣΚΕΥΩΝ
            3.1.   Το αμάξωμα του επιβατικού αυτοκινήτου αγκυρώνεται σταθερά σε άμαξα δοκιμών, και η αγκύρωση αυτή δεν πρέπει να λειτουργεί ως ενίσχυση για τα ερεισίνωτα και για το σύστημα διαχωρισμού. Μετά την εγκατάσταση των όγκων δοκιμών όπως περιγράφεται στο σημείο 2.1 ή 2.2, το αμάξωμα του επιβατικού αυτοκινήτου επιβραδύνεται ή, κατ’ επιλογή του αιτούντος, επιταχύνεται, έτσι ώστε η καμπύλη να παραμένει μέσα στην περιοχή του διαγράμματος που δίνεται στο παράρτημα 9, στο προσάρτημα, και η συνολική μεταβολή ταχύτητας να είναι ΔV 50 + 0/-2 km/h. Με τη συμφωνία του κατασκευαστή, ο διάδρομος παλμών δοκιμών που περιγράφεται ανωτέρω μπορεί να χρησιμοποιηθεί εναλλακτικά για τη διεξαγωγή της δοκιμής αντοχής των καθισμάτων σύμφωνα με το σημείο 6.3.1 του παρόντος κανονισμού.
         
         
            
               ΠΑΡΑΡΤΗΜΑ 9
               Προσάρτημα
               
                  Διάδρομος επιβράδυνσης ή επιτάχυνσης της άμαξας δοκιμών ως συνάρτηση του χρόνου
               
               (Προσομοίωση μετωπικής σύγκρουσης)